CELEX: 32019R0887
Language: el
Date: 2019-03-13 00:00:00
Title: Κατ' εξουσιοδότηση κανονισμός (ΕΕ) 2019/887 της Επιτροπής, της 13ης Μαρτίου 2019, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 71 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου

29.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 142/16
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/887 ΤΗΣ ΕΠΙΤΡΟΠΗΣ
         της 13ης Μαρτίου 2019
         σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 71 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (1), και ιδίως την τρίτη παράγραφο του άρθρου 71,
         Εκτιμώντας τα ακόλουθα:
         
                     (1)
                  
                  
                     Με τον κατ' εξουσιοδότηση κανονισμό (ΕΕ) αριθ. 110/2014 (2), η Επιτροπή ενέκρινε πρότυπο δημοσιονομικό κανονισμό για τις συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3).
                  
               
                     (2)
                  
                  
                     Ο κανονισμός (ΕΕ, Ευρατόμ) αριθ. 966/2012 έχει καταργηθεί και αντικατασταθεί από τον κανονισμό (ΕΕ, Ευρατόμ) 2018/1046. Ως εκ τούτου, είναι ανάγκη να εγκριθεί πρότυπος δημοσιονομικός κανονισμός για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 71 του κανονισμού (ΕΕ, Ευρατόμ) 2018/1046 (στο εξής «οργανισμοί ΣΔΙΤ»).
                  
               
                     (3)
                  
                  
                     Προκειμένου να θεσπιστούν κανόνες που να διασφαλίζουν τη χρηστή δημοσιονομική διαχείριση των ενωσιακών χρηματοδοτικών πόρων και προκειμένου να μπορέσουν οι οργανισμοί ΣΔΙΤ να θεσπίσουν τους δικούς τους δημοσιονομικούς κανόνες, είναι απαραίτητη η θέσπιση ενός πρότυπου δημοσιονομικού κανονισμού για τους οργανισμούς αυτούς. Οι δημοσιονομικοί κανόνες των οργανισμών ΣΔΙΤ μπορεί να αποκλίνουν από τον παρόντα κανονισμό μόνον όταν το επιβάλλουν οι ειδικές ανάγκες τους και με προηγούμενη σύμφωνη γνώμη της Επιτροπής.
                  
               
                     (4)
                  
                  
                     Ο πρότυπος δημοσιονομικός κανονισμός για τους οργανισμούς ΣΔΙΤ θα πρέπει να συνάδει με τις διατάξεις του κανονισμού (ΕΕ, Ευρατόμ) 2018/1046 και θα πρέπει να προβλέπει πρόσθετη απλούστευση και αποσαφήνιση ώστε να λαμβάνεται υπόψη η πείρα που αποκτήθηκε κατά την εφαρμογή τους.
                  
               
                     (5)
                  
                  
                     Μετά την έκδοση του κανονισμού (ΕΕ, Ευρατόμ) 2015/1929 (4) του Ευρωπαϊκού Κοινοβουλίου και του Συμβουλίου, ο κανονισμός 2015/2461 της Επιτροπής (5) τροποποίησε τον κατ' εξουσιοδότηση κανονισμό (ΕΕ) αριθ. 110/2014 σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα με σκοπό την ευθυγράμμιση των κανόνων περί απαλλαγής, υποβολής εκθέσεων και εξωτερικού ελέγχου με εκείνους που εφαρμόζονται στους οργανισμούς που αναφέρονται στο άρθρο 70 του κανονισμού (ΕΕ, Ευρατόμ) 2018/1046. Οι κανόνες σχετικά με τη διακυβέρνηση, τον εσωτερικό έλεγχο και τη λογοδοσία που εφαρμόζονται στους οργανισμούς ΣΔΙΤ θα πρέπει να συνάδουν με τις αντίστοιχες διατάξεις του κατ' εξουσιοδότηση κανονισμού (ΕΕ) 2019/715 της Επιτροπής (6), ο οποίος εφαρμόζεται στους οργανισμούς που αναφέρονται στο άρθρο 70 του κανονισμού (ΕΕ, Ευρατόμ) 2018/1046.
                  
               
                     (6)
                  
                  
                     Δεδομένου ότι ο κατ' εξουσιοδότηση κανονισμός (ΕΕ) αριθ. 1268/2012 της Επιτροπής (7) καταργήθηκε, θα πρέπει επίσης να απαλειφθεί η υποχρέωση των οργανισμών ΣΔΙΤ να θεσπίζουν τους δικούς τους κανόνες εφαρμογής.
                  
               
                     (7)
                  
                  
                     Οι οργανισμοί ΣΔΙΤ θα πρέπει να καταρτίζουν και εκτελούν τον προϋπολογισμό τους σύμφωνα με τις δημοσιονομικές αρχές της ενότητας, της ακρίβειας, της ετήσιας διάρκειας, της ισοσκέλισης, της ενιαίας νομισματικής μονάδας, της καθολικότητας, της ειδικότητας και της χρηστής δημοσιονομικής διαχείρισης, γεγονός που απαιτεί διαφάνεια και αποτελεσματικό και αποδοτικό εσωτερικό έλεγχο.
                  
               
                     (8)
                  
                  
                     Για να εξασφαλιστεί η συνέχεια της λειτουργίας και να καταστεί δυνατή η ανάληψη των τρεχουσών διοικητικών δαπανών στο τέλος του οικονομικού έτους, οι οργανισμοί ΣΔΙΤ θα πρέπει να είναι σε θέση, υπό ειδικές προϋποθέσεις, να αναλαμβάνουν τέτοιες δαπάνες προκαταβολικά εις βάρος των πιστώσεων που προβλέπονται για το επόμενο οικονομικό έτος.
                  
               
                     (9)
                  
                  
                     Λαμβανομένων υπόψη των ιδιαιτεροτήτων τους, οι οργανισμοί ΣΔΙΤ δεν θα πρέπει να μπορούν να χρησιμοποιούν εταιρικές χορηγίες.
                  
               
                     (10)
                  
                  
                     Θα πρέπει να διευκρινιστεί η έννοια των επιδόσεων όσον αφορά τον προϋπολογισμό. Οι επιδόσεις θα πρέπει να συνδέονται με την αρχή της χρηστής δημοσιονομικής διαχείρισης. Θα πρέπει να οριστεί η αρχή της χρηστής δημοσιονομικής διαχείρισης. Θα πρέπει να υπάρξει σύνδεση μεταξύ, αφενός, των στόχων που έχουν καθοριστεί και των δεικτών επιδόσεων, και, αφετέρου, των αποτελεσμάτων και της οικονομίας, της αποδοτικότητας και της αποτελεσματικότητας στη χρήση των πιστώσεων.
                  
               
                     (11)
                  
                  
                     Προκειμένου να διασφαλιστεί η συνολική εκτέλεση των καθηκόντων και των δραστηριοτήτων ενός οργανισμού ΣΔΙΤ, ο οργανισμός θα πρέπει να είναι σε θέση να εγγράφει τις μη χρησιμοποιηθείσες πιστώσεις για ένα δεδομένο έτος στην πρόβλεψη εσόδων και δαπανών που αφορούν τα επόμενα τρία οικονομικά έτη.
                  
               
                     (12)
                  
                  
                     Είναι αναγκαίο να καθοριστούν οι αρμοδιότητες και οι ευθύνες του υπολόγου και του διατάκτη, λαμβανομένου υπόψη του δημόσιου-ιδιωτικού χαρακτήρα των οργανισμών ΣΔΙΤ. Οι διατάκτες έχουν πλήρη ευθύνη για όλες τις πράξεις εσόδων και δαπανών που εκτελούνται υπό την εποπτεία τους, πράξεις για τις οποίες οφείλουν να λογοδοτούν, μεταξύ άλλων, στο πλαίσιο πειθαρχικών διαδικασιών, εφόσον παρίσταται ανάγκη. Για την πρόληψη σφαλμάτων και παρατυπιών, οι διατάκτες θα πρέπει να καταρτίσουν πολυετή στρατηγική ελέγχου, η οποία θα πρέπει να βασίζεται σε εκτιμήσεις βάσει κινδύνου και τη σχέση κόστους/αποτελεσματικότητας.
                  
               
                     (13)
                  
                  
                     Προκειμένου να διασφαλίζεται η υπευθυνότητα κάθε οργανισμού ΣΔΙΤ κατά την εκτέλεση του προϋπολογισμού του και η τήρηση των στόχων που του έχουν ανατεθεί κατά τη σύστασή του, οι οργανισμοί ΣΔΙΤ θα πρέπει να έχουν, κατά περίπτωση, τη δυνατότητα να προσφεύγουν, σε περίπτωση ανάγκης, σε εξωτερικές οντότητες ιδιωτικού δικαίου για την άσκηση των καθηκόντων που τους έχουν ανατεθεί, εφόσον τα εν λόγω καθήκοντα δεν συνεπάγονται αποστολή δημόσιας υπηρεσίας ούτε άσκηση διακριτικής ευχέρειας.
                  
               
                     (14)
                  
                  
                     Προκειμένου να διευκολυνθεί η εκτέλεση των πιστώσεών τους και σύμφωνα με την αρχή της χρηστής δημοσιονομικής διαχείρισης, οι οργανισμοί ΣΔΙΤ θα πρέπει να έχουν τη δυνατότητα να συνάπτουν συμφωνίες επιπέδου εξυπηρέτησης σύμφωνα με το άρθρο 59 παράγραφος 3 του κανονισμού (ΕΕ, Ευρατόμ) 2018/1046, ιδίως με τα θεσμικά όργανα και άλλους οργανισμούς της Ένωσης. Θα πρέπει να διασφαλίζεται η δέουσα υποβολή εκθέσεων σχετικά με τις εν λόγω συμφωνίες επιπέδου εξυπηρέτησης.
                  
               
                     (15)
                  
                  
                     Προκειμένου να βελτιωθεί η σχέση κόστους-αποτελεσματικότητας, οι οργανισμοί ΣΔΙΤ θα πρέπει να έχουν τη δυνατότητα να χρησιμοποιούν από κοινού υπηρεσίες ή να τις μεταβιβάζουν σε άλλο οργανισμό ή στην Επιτροπή, προβλέποντας ιδίως ότι ο υπόλογος της Επιτροπής θα αναλαμβάνει το σύνολο ή μέρος των καθηκόντων του υπολόγου του οργανισμού ΣΔΙΤ.
                  
               
                     (16)
                  
                  
                     Για τον προσδιορισμό και τη σωστή διαχείριση του κινδύνου πραγματικών ή εικαζόμενων συγκρούσεων συμφερόντων, οι οργανισμοί ΣΔΙΤ θα πρέπει να θεσπίσουν κανόνες για την πρόληψη και τη διαχείριση συγκρούσεων συμφερόντων. Οι κανόνες αυτοί θα πρέπει να λαμβάνουν υπόψη τις κατευθύνσεις που παρέχονται από την Επιτροπή.
                  
               
                     (17)
                  
                  
                     Επίσης, θα πρέπει να καθοριστούν οι αρχές που πρέπει να τηρούνται ως προς τις πράξεις εσόδων και δαπανών κάθε οργανισμού ΣΔΙΤ.
                  
               
                     (18)
                  
                  
                     Σύμφωνα με την ιδιαίτερη φύση των οργανισμών ΣΔΙΤ, τα μέλη τους θα πρέπει να επωμίζονται το κόστος της συνεισφοράς τους στις διοικητικές δαπάνες του οργανισμού ΣΔΙΤ. Τα μη μέλη που είναι δικαιούχοι χρηματοδότησης που παρέχεται από οργανισμό ΣΔΙΤ δεν θα πρέπει να συμβάλλουν στις δαπάνες αυτές, άμεσα ή έμμεσα και σε οποιαδήποτε μορφή, και δεν θα πρέπει να προσκαλούνται ή να καλούνται να συνεισφέρουν στις διοικητικές δαπάνες του οργανισμού ΣΔΙΤ όταν συμμετέχουν σε έργα που συγχρηματοδοτούνται από τον εν λόγω οργανισμό.
                  
               
                     (19)
                  
                  
                     Οι οργανισμοί ΣΔΙΤ εγκρίνουν το ετήσιο πρόγραμμα εργασίας του για ένα συγκεκριμένο έτος έως το τέλος του προηγούμενου έτους. Το εν λόγω ετήσιο πρόγραμμα εργασίας θα πρέπει να περιλαμβάνει περιγραφή των προς χρηματοδότηση δραστηριοτήτων και αναφορά των ποσών που διατίθενται σε καθεμία εξ αυτών, πληροφορίες σχετικά με τη συνολική στρατηγική για την υλοποίηση του προγράμματος που έχει ανατεθεί στον οργανισμό ΣΔΙΤ, καθώς και τη στρατηγική για την αύξηση της αποδοτικότητας και την επίτευξη συνεργειών. Το ετήσιο πρόγραμμα εργασίας θα πρέπει επίσης να περιλαμβάνει στρατηγική για την οργανωτική διαχείριση και τα συστήματα εσωτερικού ελέγχου, συμπεριλαμβανομένης στρατηγικής για την καταπολέμηση της απάτης και ένδειξης μέτρων για την πρόληψη της επανάληψης περιπτώσεων σύγκρουσης συμφερόντων, παρατυπιών και απάτης, ιδίως σε περίπτωση που οι αδυναμίες έχουν οδηγήσει σε επικριτικές συστάσεις.
                  
               
                     (20)
                  
                  
                     Πέραν των ήδη καθιερωμένων μορφών συνεισφοράς της Ένωσης (επιστροφή επιλέξιμων δαπανών που όντως πραγματοποιήθηκαν, χρηματοδότηση με μοναδιαίες δαπάνες, κατ' αποκοπή ποσά και ενιαίο συντελεστή), είναι σκόπιμο να επιτρέπεται στους οργανισμούς ΣΔΙΤ να παρέχουν στήριξη μέσω χρηματοδότησης που να μη συνδέεται με τις δαπάνες των σχετικών πράξεων. Αυτή η επιπλέον μορφή χρηματοδότησης θα πρέπει να βασίζεται στην εκ των προτέρων εκπλήρωση ορισμένων όρων ή στην επίτευξη αποτελεσμάτων τα οποία μετρώνται έναντι προκαθορισμένων οροσήμων ή μέσω δεικτών επιδόσεων.
                  
               
                     (21)
                  
                  
                     Για την προστασία των οικονομικών συμφερόντων της Ένωσης, θα πρέπει να εφαρμόζονται στους οργανισμούς ΣΔΙΤ οι κανόνες σχετικά με το ενιαίο σύστημα έγκαιρου εντοπισμού και αποκλεισμού που έχει συσταθεί με τον κανονισμό (ΕΕ, Ευρατόμ) 2018/1046.
                  
               
                     (22)
                  
                  
                     Για να ενισχυθεί η διακυβέρνησή τους, οι οργανισμοί ΣΔΙΤ θα πρέπει να κοινοποιούν χωρίς καθυστέρηση στην Επιτροπή υποθέσεις απάτης, δημοσιονομικές παρατυπίες και έρευνες.
                  
               
                     (23)
                  
                  
                     Λαμβανομένων υπόψη του δημόσιου και ιδιωτικού χαρακτήρα των οργανισμών ΣΔΙΤ και ειδικότερα της συνεισφοράς του ιδιωτικού τομέα στον προϋπολογισμό ενός οργανισμού ΣΔΙΤ, θα πρέπει να προβλέπονται ευέλικτες διαδικασίες για τη σύναψη δημοσίων συμβάσεων. Οι διαδικασίες αυτές θα πρέπει να τηρούν τις αρχές της διαφάνειας, της αναλογικότητας, της ίσης μεταχείρισης και της αποφυγής των διακρίσεων και μπορούν να παρεκκλίνουν από τις σχετικές διατάξεις που προβλέπονται στον κανονισμό (ΕΕ, Ευρατόμ) 2018/1046. Η ενισχυμένη συνεργασία μεταξύ των μελών των οργανισμών ΣΔΙΤ αναμένεται να συμβάλει στην καλύτερη και φθηνότερη παροχή αγαθών και υπηρεσιών, καθώς και στην αποφυγή υπερβολικών δαπανών για τη διαχείριση των διαδικασιών σύναψης δημόσιων συμβάσεων. Για την προμήθεια προϊόντων, την παροχή υπηρεσιών ή την εκτέλεση εργασιών που τα εν λόγω μέλη παρέχουν απευθείας και χωρίς να προσφεύγουν σε τρίτους, οι οργανισμοί ΣΔΙΤ θα πρέπει, επομένως, να έχουν τη δυνατότητα να συνάπτουν συμβάσεις χωρίς να προσφεύγουν σε διαδικασία σύναψης σύμβασης με τα μέλη τους πλην της Ένωσης.
                  
               
                     (24)
                  
                  
                     Οι οργανισμοί ΣΔΙΤ θα πρέπει να είναι σε θέση να χρησιμοποιούν εξωτερικούς εμπειρογνώμονες για την αξιολόγηση αιτήσεων επιχορήγησης, έργων και των προσφορών, καθώς και για την παροχή γνωμοδοτήσεων και συμβουλών σε συγκεκριμένες περιπτώσεις. Οι εν λόγω εμπειρογνώμονες θα πρέπει να επιλέγονται σύμφωνα με τις αρχές της αποφυγής των διακρίσεων, της ίσης μεταχείρισης και της απουσίας σύγκρουσης συμφερόντων.
                  
               
                     (25)
                  
                  
                     Όσον αφορά την ανάθεση επιχορηγήσεων και βραβείων, προκειμένου να διασφαλιστεί η συνεπής εφαρμογή με τις δράσεις που διαχειρίζεται άμεσα η Επιτροπή, θα πρέπει να εφαρμόζονται οι σχετικές διατάξεις του κανονισμού (ΕΕ, Ευρατόμ) 2018/1046, με την επιφύλαξη των ειδικών διατάξεων της συστατικής πράξης του οργανισμού ΣΔΙΤ ή της βασικής πράξης του προγράμματος η εκτέλεση της οποίας ανατίθεται στον οργανισμό ΣΔΙΤ.
                  
               
                     (26)
                  
                  
                     Σύμφωνα με το άρθρο 8 παράγραφος 1 του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (8), οι οργανισμοί ΣΔΙΤ διαβιβάζουν χωρίς καθυστέρηση στην Ευρωπαϊκή Υπηρεσία Καταπολέμησης της Απάτης οποιεσδήποτε πληροφορίες για τις ενδεχόμενες περιπτώσεις απάτης, διαφθοράς ή κάθε άλλης παράνομης δραστηριότητας εις βάρος των οικονομικών συμφερόντων της Ένωσης. Σύμφωνα με το άρθρο 24 παράγραφος 1 του κανονισμού (ΕΕ) 2017/1939 του Συμβουλίου (9), οι οργανισμοί ΣΔΙΤ γνωστοποιούν χωρίς αδικαιολόγητη καθυστέρηση στην Ευρωπαϊκή Εισαγγελία κάθε αξιόποινη συμπεριφορά, ως προς την οποία η Εισαγγελία θα μπορούσε να ασκήσει την αρμοδιότητά της σύμφωνα με τον εν λόγω κανονισμό. Για να ενισχυθεί η διακυβέρνησή τους, οι οργανισμοί ΣΔΙΤ θα πρέπει να κοινοποιούν επίσης χωρίς καθυστέρηση στην Επιτροπή υποθέσεις απάτης, δημοσιονομικές παρατυπίες, καθώς και έρευνες. Η Επιτροπή και οι οργανισμοί ΣΔΙΤ θα πρέπει να θεσπίσουν διαδικασίες που να εξασφαλίζουν τη δέουσα προστασία των δεδομένων προσωπικού χαρακτήρα και να κατοχυρώνουν την τήρηση της αρχής της ανάγκης για γνώση σε κάθε διαβίβαση πληροφοριών σχετικά με εικαζόμενες απάτες και άλλες παρατυπίες και εν εξελίξει ή ολοκληρωμένες έρευνες.
                  
               
                     (27)
                  
                  
                     Ο κατ' εξουσιοδότηση κανονισμός (ΕΕ) αριθ. 110/2014 θα πρέπει να καταργηθεί. Η παραπομπή στον καταργούμενο κανονισμό θα πρέπει να νοείται ως παραπομπή στον παρόντα κανονισμό.
                  
               
                     (28)
                  
                  
                     Προκειμένου να καταστεί δυνατή η έγκαιρη έγκριση των αναθεωρημένων δημοσιονομικών κανονισμών από τους οργανισμούς ΣΔΙΤ από την 1η Σεπτεμβρίου 2019 και οι οργανισμοί ΣΔΙΤ να επωφεληθούν από την απλούστευση και την ευθυγράμμιση με τον κανονισμό (ΕΕ, Ευρατόμ) 2018/1046, ο παρών κανονισμός θα πρέπει να αρχίσει να ισχύει επειγόντως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ 1
         
            ΠΕΔΙΟ ΕΦΑΡΜΟΓΗΣ
         
         
            Άρθρο 1
            Αντικείμενο
            Ο παρών κανονισμός καθορίζει τις βασικές αρχές βάσει των οποίων οι οργανισμοί που αφορούν συμπράξεις δημόσιου και ιδιωτικού τομέα, οι οποίοι αναφέρονται στο άρθρο 71 του κανονισμού (ΕΕ, Ευρατόμ) 2018/1046 (εφεξής «οργανισμοί ΣΔΙΤ») θεσπίζουν τους δικούς τους δημοσιονομικούς κανόνες. Οι δημοσιονομικοί κανόνες του οργανισμού ΣΔΙΤ μπορούν να αποκλίνουν από τον παρόντα κανονισμό μόνον όταν το επιβάλλουν οι ειδικές ανάγκες του και με προηγούμενη έγκριση της Επιτροπής, σύμφωνα με το άρθρο 71 τέταρτο εδάφιο του κανονισμού (ΕΕ, Ευρατόμ) αριθ. 2018/1046. Ο οργανισμός ΣΔΙΤ δημοσιεύει τους δημοσιονομικούς κανόνες του στον ιστότοπό του.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            (1)   «διοικητικό συμβούλιο»: το κύριο εσωτερικό όργανο ενός οργανισμού ΣΔΙΤ που είναι υπεύθυνο για τη λήψη αποφάσεων επί χρηματοοικονομικών και δημοσιονομικών θεμάτων, ανεξάρτητα από την ονομασία του στη συστατική πράξη του οργανισμού ΣΔΙΤ,
            (2)   «διευθυντής»: το πρόσωπο που αναλαμβάνει την εκτέλεση των αποφάσεων του διοικητικού συμβουλίου, καθώς και του προϋπολογισμού του οργανισμού ΣΔΙΤ, με την ιδιότητα του διατάκτη, ανεξάρτητα από την ονομασία του στη συστατική πράξη του οργανισμού ΣΔΙΤ,
            (3)   «μέλος»: το μέλος του οργανισμού ΣΔΙΤ σύμφωνα με τη συστατική του πράξη,
            (4)   «συστατική πράξη»: η πράξη ενωσιακού δικαίου με την οποία ρυθμίζονται οι ουσιώδεις πλευρές της σύστασης και της λειτουργίας του οργανισμού ΣΔΙΤ.
            Εφαρμόζεται κατ' αναλογία το άρθρο 2 του κανονισμού (ΕΕ, Ευρατόμ) 2018/1046.
         
         
            Άρθρο 3
            Πεδίο εφαρμογής του προϋπολογισμού
            Για κάθε οικονομικό έτος, ο προϋπολογισμός του οργανισμού ΣΔΙΤ προβλέπει και εγκρίνει το σύνολο των εκτιμώμενων ως αναγκαίων εσόδων και δαπανών του οργανισμού ΣΔΙΤ. Περιλαμβάνει:
            
                        α)
                     
                     
                        τα έσοδα του οργανισμού ΣΔΙΤ, τα οποία περιλαμβάνουν:
                        
                                    i)
                                 
                                 
                                    τις χρηματοδοτικές συνεισφορές των μελών του στις διοικητικές δαπάνες·
                                 
                              
                                    ii)
                                 
                                 
                                    τις χρηματοδοτικές συνεισφορές των μελών του στις λειτουργικές δαπάνες·
                                 
                              
                                    iii)
                                 
                                 
                                    τα έσοδα που προορίζονται για τη χρηματοδότηση συγκεκριμένων δαπανών·
                                 
                              
                                    iv)
                                 
                                 
                                    οποιαδήποτε έσοδα που παράγονται από τον οργανισμό ΣΔΙΤ·
                                 
                              
                  
                        β)
                     
                     
                        τις δαπάνες του οργανισμού ΣΔΙΤ, συμπεριλαμβανόμενων των διοικητικών δαπανών.
                     
                  
         ΚΕΦΑΛΑΙΟ 2
         
            ΑΡΧΕΣ ΤΟΥ ΠΡΟΫΠΟΛΟΓΙΣΜΟΥ
         
         
            Άρθρο 4
            Τήρηση των αρχών που διέπουν τον προϋπολογισμό
            Ο προϋπολογισμός του οργανισμού ΣΔΙΤ καταρτίζεται και εκτελείται σύμφωνα με τις αρχές της ενότητας, της ακρίβειας, της ετήσιας διάρκειας, της ισοσκέλισης, της ενιαίας νομισματικής μονάδας, της καθολικότητας, της ειδικότητας, της χρηστής δημοσιονομικής διαχείρισης και της διαφάνειας, όπως αυτές ορίζονται στον παρόντα κανονισμό.
         
         
            Άρθρο 5
            Αρχές της ενότητας και της ακρίβειας του προϋπολογισμού
            
               1.   Όλα τα έσοδα και οι δαπάνες καταλογίζονται σε γραμμή του προϋπολογισμού του οργανισμού ΣΔΙΤ.
            
            
               2.   Καμία δαπάνη δεν μπορεί να αποτελέσει το αντικείμενο ούτε ανάληψης ούτε εντολής πέραν των εγκεκριμένων πιστώσεων του προϋπολογισμού του οργανισμού ΣΔΙΤ.
            
            
               3.   Καμία πίστωση δεν μπορεί να εγγραφεί στον προϋπολογισμό του οργανισμού ΣΔΙΤ αν δεν αντιστοιχεί σε δαπάνη που εκτιμάται ως αναγκαία.
            
            
               4.   Οι προκύπτοντες τόκοι από πληρωμές προχρηματοδοτήσεων που πραγματοποιούνται από τον προϋπολογισμό του οργανισμού ΣΔΙΤ δεν οφείλονται στον οργανισμό ΣΔΙΤ.
            
         
         
            Άρθρο 6
            Αρχή της ετήσιας διάρκειας
            
               1.   Οι πιστώσεις που εγγράφονται στον προϋπολογισμό του οργανισμού ΣΔΙΤ εγκρίνονται για τη διάρκεια ενός οικονομικού έτους, το οποίο αρχίζει την 1η Ιανουαρίου και λήγει στις 31 Δεκεμβρίου.
            
            
               2.   Οι πιστώσεις αναλήψεων υποχρεώσεων καλύπτουν το συνολικό κόστος των νομικών δεσμεύσεων που αναλαμβάνονται κατά τη διάρκεια του εκάστοτε οικονομικού έτους.
            
            
               3.   Οι πιστώσεις πληρωμών καλύπτουν τις πληρωμές που απορρέουν από την εκπλήρωση των νομικών δεσμεύσεων που αναλαμβάνονται κατά τη διάρκεια του εκάστοτε οικονομικού έτους ή προηγούμενων οικονομικών ετών.
            
            
               4.   Για τις διοικητικές πιστώσεις, οι δαπάνες δεν υπερβαίνουν τα αναμενόμενα έσοδα για το έτος, όπως αναφέρεται στο άρθρο 3 στοιχείο α) σημείο i).
            
            
               5.   Λαμβάνοντας υπόψη τις ανάγκες του οργανισμού ΣΔΙΤ, οι μη χρησιμοποιηθείσες πιστώσεις μπορούν να εγγράφονται στις προβλέψεις εσόδων και δαπανών που αφορούν τα επόμενα τρία οικονομικά έτη. Οι πιστώσεις αυτές πρέπει να χρησιμοποιούνται κατά προτεραιότητα.
            
            
               6.   Οι παράγραφοι 1 έως 5 δεν εμποδίζουν δημοσιονομικές δεσμεύσεις για την ανάληψη ενεργειών των οποίων η υλοποίηση εκτείνεται σε περισσότερα του ενός οικονομικά έτη που μπορούν να υποδιαιρούνται, επί περισσοτέρων οικονομικών ετών, σε ετήσιες δόσεις, μόνον εφόσον τούτο προβλέπεται από τη συστατική πράξη και στην περίπτωση των διοικητικών δαπανών.
            
         
         
            Άρθρο 7
            Δέσμευση πιστώσεων
            
               1.   Οι πιστώσεις που εγγράφονται στον προϋπολογισμό του οργανισμού ΣΔΙΤ μπορεί να δεσμευθούν με ισχύ από την 1η Ιανουαρίου, αμέσως μετά την οριστική έγκριση του προϋπολογισμού του οργανισμού ΣΔΙΤ.
            
            
               2.   Από τις 15 Οκτωβρίου κάθε οικονομικού έτους, οι τρέχουσες διοικητικές δαπάνες μπορούν να αναλαμβάνονται προκαταβολικά εις βάρος των πιστώσεων που προβλέπονται για το επόμενο οικονομικό έτος, υπό την προϋπόθεση ότι οι εν λόγω δαπάνες έχουν γίνει αποδεκτές στον τελευταίο δεόντως εγκριθέντα προϋπολογισμό του οργανισμού ΣΔΙΤ και μόνο έως το ένα τέταρτο του συνόλου των αντίστοιχων πιστώσεων που έχουν εγγραφεί από το διοικητικό συμβούλιο για το τρέχον οικονομικό έτος.
            
         
         
            Άρθρο 8
            Αρχή της ισοσκέλισης
            
               1.   Ο προϋπολογισμός είναι ισοσκελισμένος ως προς τα έσοδα και τις πιστώσεις πληρωμών.
            
            
               2.   Οι πιστώσεις αναλήψεων υποχρεώσεων δεν υπερβαίνουν τη σχετική ετήσια συνεισφορά της Ένωσης, όπως ορίζεται στην ετήσια συμφωνία μεταφοράς πόρων με την Επιτροπή, καθώς και τις ετήσιες συνεισφορές από άλλα μέλη πλην της Ένωσης, οποιαδήποτε άλλα έσοδα που αναφέρονται στο άρθρο 3, και το ποσό των μη χρησιμοποιηθεισών πιστώσεων που αναφέρονται στο άρθρο 6 παράγραφος 5.
            
            
               3.   Ο οργανισμός ΣΔΙΤ δεν δύναται να συνάπτει δάνεια στο πλαίσιο του προϋπολογισμού του οργανισμού ΣΔΙΤ.
            
            
               4.   Αν το αποτέλεσμα του προϋπολογισμού είναι θετικό, εγγράφεται στον προϋπολογισμό του επόμενου οικονομικού έτους ως έσοδα.
               Αν το αποτέλεσμα του προϋπολογισμού είναι αρνητικό, εγγράφεται στον προϋπολογισμό του επόμενου οικονομικού έτους ως πιστώσεις πληρωμών.
            
         
         
            Άρθρο 9
            Αρχή της ενιαίας νομισματικής μονάδας
            Ο προϋπολογισμός του οργανισμού ΣΔΙΤ καταρτίζεται, εκτελείται και αποτελεί αντικείμενο απόδοσης των λογαριασμών σε ευρώ. Ωστόσο, για τις ταμειακές ανάγκες, ο υπόλογος εξουσιοδοτείται να διενεργεί πράξεις σε άλλα νομίσματα όπως αναφέρεται στους δημοσιονομικούς κανονισμούς του οργανισμού ΣΔΙΤ.
         
         
            Άρθρο 10
            Αρχή της καθολικότητας
            
               1.   Με την επιφύλαξη του άρθρου 2, το σύνολο των εσόδων καλύπτει το σύνολο των πιστώσεων πληρωμών. Όλα τα έσοδα και οι δαπάνες εγγράφονται χωρίς συμψηφισμό μεταξύ τους, με την επιφύλαξη οποιασδήποτε ειδικής διάταξης των δημοσιονομικών κανόνων του οργανισμού ΣΔΙΤ για τις περιπτώσεις κατά τις οποίες μπορούν να εκπέσουν έσοδα από τα ποσά των αιτήσεων πληρωμής οπότε και εκδίδονται εντάλματα πληρωμής για το καθαρό ποσό.
            
            
               2.   Τα έσοδα που αντιστοιχούν σε συγκεκριμένο προορισμό, όπως τα έσοδα ιδρυμάτων, οι επιδοτήσεις, οι δωρεές και τα κληροδοτήματα, χρησιμοποιούνται για τη χρηματοδότηση καθορισμένων δαπανών.
            
            
               3.   Ο διευθυντής μπορεί να αποδεχθεί κάθε παροχή από χαριστική αιτία υπέρ του οργανισμού ΣΔΙΤ, όπως έσοδα από ιδρύματα, επιχορηγήσεις, δωρεές και κληροδοτήματα.
               Η αποδοχή παροχών από χαριστική αιτία που ενδέχεται να συνεπάγεται σημαντική οικονομική επιβάρυνση υπόκειται στην εκ των προτέρων έγκριση του διοικητικού συμβουλίου, το οποίο αποφασίζει εντός δύο μηνών από την ημερομηνία υποβολής του σχετικού αιτήματος. Εάν το διοικητικό συμβούλιο δεν αποφανθεί εντός της ως άνω διορίας, η παροχή από χαριστική αιτία λογίζεται ως αποδεκτή.
               Το ποσό πάνω από το οποίο η προκύπτουσα οικονομική επιβάρυνση θεωρείται σημαντική καθορίζεται με απόφαση του διοικητικού συμβουλίου.
            
         
         
            Άρθρο 11
            Εταιρικές χορηγίες
            Το άρθρο 26 του κανονισμού (ΕΕ, Ευρατόμ) 2018/1046 δεν εφαρμόζεται στους οργανισμούς ΣΔΙΤ.
         
         
            Άρθρο 12
            Αρχή της ειδικότητας
            
               1.   Οι πιστώσεις εξειδικεύονται για συγκεκριμένους σκοπούς κατά τίτλους και κεφάλαια.
            
            
               2.   Ο διευθυντής μπορεί να μεταφέρει πιστώσεις:
               
                           α)
                        
                        
                           από τίτλο σε τίτλο, με μέγιστο όριο το 10 % των πιστώσεων του έτους που εμφαίνεται στη γραμμή από την οποία πραγματοποιείται η μεταφορά·
                        
                     
                           β)
                        
                        
                           από κεφάλαιο σε κεφάλαιο και στο εσωτερικό κάθε κεφαλαίου απεριόριστα.
                        
                     
            
               3.   Πέραν των αναφερόμενων στην παράγραφο 2 ορίων, ο διευθυντής μπορεί να προτείνει στο διοικητικό συμβούλιο μεταφορές πιστώσεων από τίτλο σε τίτλο. Το διοικητικό συμβούλιο διαθέτει προθεσμία τριών μηνών για να αντιταχθεί στις προτεινόμενες μεταφορές. Μετά την εν λόγω προθεσμία, οι προτεινόμενες μεταφορές λογίζονται ως εγκριθείσες.
            
            
               4.   Ο διευθυντής ενημερώνει το διοικητικό συμβούλιο, το συντομότερο δυνατό για όλες τις μεταφορές που πραγματοποιούνται στο πλαίσιο της παραγράφου 2.
            
         
         
            Άρθρο 13
            Αρχή της χρηστής δημοσιονομικής διαχείρισης και επιδόσεις
            
               1.   Οι πιστώσεις χρησιμοποιούνται σύμφωνα με την αρχή της χρηστής δημοσιονομικής διαχείρισης και ως εκ τούτου εκτελούνται με τήρηση των ακόλουθων αρχών:
               
                           α)
                        
                        
                           της αρχής της οικονομίας η οποία ορίζει ότι τα μέσα που χρησιμοποιούνται από τον οργανισμό ΣΔΙΤ για την υλοποίηση των δραστηριοτήτων του καθίστανται εγκαίρως διαθέσιμα, στην ενδεδειγμένη ποσότητα και ποιότητα και στην καλύτερη τιμή·
                        
                     
                           β)
                        
                        
                           της αρχής της αποδοτικότητας, η οποία αφορά την καλύτερη δυνατή σχέση μεταξύ των χρησιμοποιούμενων μέσων, των αναλαμβανόμενων δραστηριοτήτων και της επίτευξης των στόχων·
                        
                     
                           γ)
                        
                        
                           την αρχή της αποτελεσματικότητας, η οποία αφορά τον βαθμό επίτευξης των επιδιωκόμενων στόχων μέσω των δραστηριοτήτων που έχουν αναληφθεί.
                        
                     
            
               2.   Στο πλαίσιο της αρχής της χρηστής δημοσιονομικής διαχείρισης, η χρήση των πιστώσεων επικεντρώνεται στις επιδόσεις και για τον σκοπό αυτό:
               
                           α)
                        
                        
                           οι στόχοι για τις δραστηριότητες καθορίζονται εκ των προτέρων·
                        
                     
                           β)
                        
                        
                           η πρόοδος προς την επίτευξη των στόχων παρακολουθείται βάσει δεικτών επιδόσεων·
                        
                     
                           γ)
                        
                        
                           υποβάλλονται εκθέσεις σχετικά με την πρόοδο και τα προβλήματα επίτευξης αυτών των στόχων στο Ευρωπαϊκό Κοινοβούλιο και στο Συμβούλιο σύμφωνα με το άρθρο 16 παράγραφος 2 στοιχείο δ) και το άρθρο 23 παράγραφος 2.
                        
                     
            
               3.   Καθορίζονται στόχοι συγκεκριμένοι, μετρήσιμοι, εφικτοί, συναφείς και χρονικά προσδιορισμένοι για όλους τους τομείς δραστηριότητας που καλύπτονται από τον προϋπολογισμό του οργανισμού ΣΔΙΤ, όπως αναφέρεται στις παραγράφους 1 και 2, και δείκτες συναφείς, αποδεκτοί, αξιόπιστοι, εύχρηστοι και εύρωστοι όπου αρμόζει. Οι πληροφορίες σχετικά με τους δείκτες παρέχονται ετησίως από τον διευθυντή στο διοικητικό συμβούλιο, το αργότερο κατά την υποβολή των εγγράφων που συνοδεύουν το σχέδιο προϋπολογισμού του οργανισμού ΣΔΙΤ.
            
            
               4.   Εκτός αν η συστατική πράξη προβλέπει ότι διενεργούνται αξιολογήσεις από την Επιτροπή, ο οργανισμός ΣΔΙΤ, προκειμένου να βελτιωθεί η διαδικασία λήψης αποφάσεων, αναλαμβάνει τη διενέργεια αξιολογήσεων, συμπεριλαμβανομένων αναδρομικών αξιολογήσεων, που είναι αναλογικές προς τους στόχους και τις δαπάνες. Τα αποτελέσματα της αξιολόγησης υποβάλλονται στο διοικητικό συμβούλιο.
            
            
               5.   Οι αναδρομικές αξιολογήσεις εκτιμούν την επίδοση της δραστηριότητας, συμπεριλαμβανομένων πτυχών όπως η αποτελεσματικότητα, η αποδοτικότητα, η συνεκτικότητα, η συνάφεια και η προστιθέμενη αξία σε επίπεδο ΕΕ. Οι εκ των υστέρων αξιολογήσεις βασίζονται στις πληροφορίες που παράγονται από τις διαδικασίες παρακολούθησης και στους δείκτες που έχουν καθοριστεί για την οικεία ενέργεια. Διενεργούνται τουλάχιστον άπαξ κατά τη διάρκεια κάθε πολυετούς δημοσιονομικού πλαισίου και ει δυνατόν αρκετά εγκαίρως ώστε οι διαπιστώσεις να μπορούν να ληφθούν υπόψη σε εκ των προτέρων αξιολογήσεις ή εκτιμήσεις επιπτώσεων κατά την προπαρασκευή συναφών προγραμμάτων και δραστηριοτήτων.
            
         
         
            Άρθρο 14
            Εσωτερικός έλεγχος της εκτέλεσης του προϋπολογισμού
            
               1.   Σύμφωνα με την αρχή της χρηστής δημοσιονομικής διαχείρισης, ο προϋπολογισμός του οργανισμού ΣΔΙΤ εκτελείται βάσει αποτελεσματικού και αποδοτικού εσωτερικού ελέγχου.
            
            
               2.   Για τους σκοπούς της εκτέλεσης του προϋπολογισμού του οργανισμού ΣΔΙΤ, ο εσωτερικός έλεγχος εφαρμόζεται σε όλα τα επίπεδα διαχείρισης και αποσκοπεί στην παροχή εύλογης βεβαιότητας ως προς την επίτευξη των ακόλουθων στόχων:
               
                           α)
                        
                        
                           αποτελεσματικότητα, αποδοτικότητα και οικονομία των πράξεων·
                        
                     
                           β)
                        
                        
                           αξιοπιστία των εκθέσεων·
                        
                     
                           γ)
                        
                        
                           διαφύλαξη των περιουσιακών στοιχείων και ενημέρωση·
                        
                     
                           δ)
                        
                        
                           πρόληψη, εντοπισμός, διόρθωση και συνέχεια που δίνεται στις περιπτώσεις απάτης και παρατυπιών·
                        
                     
                           ε)
                        
                        
                           επαρκής διαχείριση των κινδύνων που σχετίζονται με τη νομιμότητα και την κανονικότητα των υποκείμενων πράξεων, λαμβανομένου υπόψη του πολυετούς χαρακτήρα των προγραμμάτων καθώς και της φύσης των σχετικών πληρωμών.
                        
                     
            
               3.   Ο αποτελεσματικός και αποδοτικός εσωτερικός έλεγχος βασίζεται στις βέλτιστες διεθνείς πρακτικές και στο πλαίσιο εσωτερικού ελέγχου που ορίζεται από την Ευρωπαϊκή Επιτροπή για τις δικές της υπηρεσίες και περιλαμβάνει ιδίως τα στοιχεία που προβλέπονται στο άρθρο 36 παράγραφοι 3 και 4 του κανονισμού (ΕΕ, Ευρατόμ) αριθ. 2018/1046.
            
         
         
            Άρθρο 15
            Αρχή της διαφάνειας
            
               1.   Ο προϋπολογισμός του οργανισμού ΣΔΙΤ καταρτίζεται, εκτελείται και αποτελεί αντικείμενο απόδοσης λογαριασμών σύμφωνα με την αρχή της διαφάνειας.
            
            
               2.   Ο προϋπολογισμός του οργανισμού ΣΔΙΤ συμπεριλαμβανομένου του πίνακα προσωπικού και των διορθωτικών προϋπολογισμών, ως έχουν εγκριθεί, συμπεριλαμβανομένων οποιωνδήποτε προσαρμογών που προβλέπονται στο άρθρο 17 παράγραφος 1, δημοσιεύονται στον δικτυακό τόπο του οργανισμού ΣΔΙΤ εντός τεσσάρων εβδομάδων από τη θέσπισή τους και να διαβιβάζονται στην Επιτροπή και το Ελεγκτικό Συνέδριο.
            
            
               3.   Ο οργανισμός ΣΔΙΤ παρέχει στον δικτυακό τόπο του, το αργότερο στις 30 Ιουνίου του έτους που έπεται του οικονομικού έτους κατά το οποίο έχει αναληφθεί νομική δέσμευση για τα κονδύλια. πληροφορίες για τους δικαιούχους των κονδυλίων που χρηματοδοτήθηκαν από τον προϋπολογισμό του οργανισμού ΣΔΙΤ, καθώς και για τους εμπειρογνώμονες που έχουν προσληφθεί κατ' εφαρμογή του άρθρου 44 του παρόντος κανονισμού, σύμφωνα με το άρθρο 38 του κανονισμού (ΕΕ, Ευρατόμ) 2018/1046 βάσει τυποποιημένης παρουσίασης, με την επιφύλαξη τυχόν ειδικής διαδικασίας που προβλέπεται στη βασική πράξη του προγράμματος, η εφαρμογή της οποίας έχει ανατεθεί στον οργανισμό ΣΔΙΤ.
               Οι πληροφορίες που δημοσιεύονται είναι εύκολα προσβάσιμες, διαφανείς και περιεκτικές. Οι πληροφορίες διατίθενται τηρουμένων δεόντως των απαιτήσεων εμπιστευτικότητας και ασφάλειας, ιδίως δε της προστασίας των προσωπικών δεδομένων που προβλέπονται στον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (10).
            
         
         ΚΕΦΑΛΑΙΟ 3
         
            ΟΙΚΟΝΟΜΙΚΟΣ ΣΧΕΔΙΑΣΜΟΣ
         
         
            Άρθρο 16
            Κατάσταση προβλέψεων των εσόδων και των δαπανών
            
               1.   Ο οργανισμός ΣΔΙΤ διαβιβάζει στην Επιτροπή και στα άλλα μέλη το αργότερο στις 31 Ιανουαρίου του έτους που προηγείται εκείνου κατά το οποίο ο προϋπολογισμός του οργανισμού ΣΔΙΤ πρόκειται να εκτελεστεί, κατάσταση προβλέψεων των εσόδων και των δαπανών του και τις γενικές κατευθυντήριες γραμμές που διέπουν την εν λόγω κατάσταση προβλέψεων, μαζί με σχέδιο του ετήσιου προγράμματος εργασίας του που αναφέρεται στο άρθρο 33 παράγραφος 4. Εγκρίνεται από το διοικητικό συμβούλιο σύμφωνα με τη διαδικασία που προβλέπεται στη συστατική πράξη του οργανισμού ΣΔΙΤ.
            
            
               2.   Η κατάσταση εσόδων και δαπανών του οργανισμού ΣΔΙΤ περιλαμβάνει:
               
                           α)
                        
                        
                           πρόβλεψη του αριθμού των μόνιμων και έκτακτων θέσεων, ανά ομάδα καθηκόντων και βαθμό, καθώς και των συμβασιούχων υπαλλήλων και των αποσπασμένων εθνικών εμπειρογνωμόνων που εκφράζονται σε ισοδύναμα πλήρους απασχόλησης, εντός των ορίων των πιστώσεων του προϋπολογισμού·
                        
                     
                           β)
                        
                        
                           σε περίπτωση μεταβολής του αριθμού των υπηρετούντων μελών του προσωπικού, κατάσταση που αιτιολογεί την αίτηση για νέες θέσεις·
                        
                     
                           γ)
                        
                        
                           τριμηνιαία πρόβλεψη των πληρωμών και των εισπράξεων σε μετρητά·
                        
                     
                           δ)
                        
                        
                           πληροφορίες σχετικά με τη σημειούμενη πρόοδο στην επίτευξη όλων των επιδιωκόμενων στόχων·
                        
                     
                           ε)
                        
                        
                           τους στόχους που έχουν καθοριστεί για το οικονομικό έτος το οποίο αφορά η πρόβλεψη, με αναφορά σε τυχόν ιδιαίτερες δημοσιονομικές ανάγκες σε σχέση με την επίτευξη των συγκεκριμένων στόχων·
                        
                     
                           στ)
                        
                        
                           το διοικητικό κόστος και τον εκτελεσθέντα προϋπολογισμό του οργανισμού ΣΔΙΤ κατά το προηγούμενο οικονομικό έτος·
                        
                     
                           ζ)
                        
                        
                           το ποσό των χρηματοδοτικών συνεισφορών των μελών κατά το έτος Ν-1 και την αξία των συνεισφορών σε είδος των μελών, πλην της Ένωσης·
                        
                     
                           η)
                        
                        
                           πληροφορίες σχετικά με τις μη χρησιμοποιηθείσες πιστώσεις που εγγράφονται στην κατάσταση προβλέψεων των εσόδων και των δαπανών ετησίως, σύμφωνα με το άρθρο 6 παράγραφος 5.
                        
                     
         
         
            Άρθρο 17
            Κατάρτιση του προϋπολογισμού
            
               1.   Ο προϋπολογισμός του οργανισμού ΣΔΙΤ και ο πίνακας του προσωπικού, συμπεριλαμβανομένου του αριθμού των μόνιμων και έκτακτων θέσεων ανά ομάδα καθηκόντων και βαθμό, συμπληρωμένος με τον αριθμό των συμβασιούχων υπαλλήλων και των αποσπασμένων εθνικών εμπειρογνωμόνων που εκφράζονται σε ισοδύναμα πλήρους απασχόλησης, εγκρίνεται από το διοικητικό συμβούλιο, σύμφωνα με τη συστατική πράξη του συγκεκριμένου οργανισμού ΣΔΙΤ. Λεπτομερείς διατάξεις δύνανται να θεσπίζονται στους δημοσιονομικούς κανόνες του οργανισμού ΣΔΙΤ. Κάθε τροποποίηση του προϋπολογισμού του οργανισμού ΣΔΙΤ, ακόμη και του πίνακα προσωπικού, αποτελεί το αντικείμενο διορθωτικού προϋπολογισμού του οργανισμού ΣΔΙΤ, ο οποίος εγκρίνεται σύμφωνα με την ίδια διαδικασία που εφαρμόζεται και για τον αρχικό προϋπολογισμό του οργανισμού ΣΔΙΤ. Ο προϋπολογισμός του οργανισμού ΣΔΙΤ και, ενδεχομένως, οι διορθωτικοί προϋπολογισμοί του οργανισμού ΣΔΙΤ προσαρμόζονται ώστε να ληφθεί υπόψη το ποσό της συνεισφοράς της Ένωσης, όπως προβλέπεται στον προϋπολογισμό της Ένωσης. Ο ετήσιος προϋπολογισμός για ένα συγκεκριμένο έτος εγκρίνεται στο τέλος του προηγουμένου έτους.
            
            
               2.   Ο προϋπολογισμός του οργανισμού ΣΔΙΤ απαρτίζεται από μία κατάσταση εσόδων και μία κατάσταση δαπανών.
            
            
               3.   Ο προϋπολογισμός του οργανισμού ΣΔΙΤ εμφανίζει:
               
                           α)
                        
                        
                           στην κατάσταση εσόδων:
                           
                                       i)
                                    
                                    
                                       τις προβλέψεις εσόδων του οργανισμού ΣΔΙΤ για το συγκεκριμένο οικονομικό έτος («έτος Ν»)·
                                    
                                 
                                       ii)
                                    
                                    
                                       τα προβλεφθέντα έσοδα του έτους Ν-1 και τα έσοδα του έτους Ν-2·
                                    
                                 
                                       iii)
                                    
                                    
                                       τις σχετικές παρατηρήσεις για κάθε γραμμή εσόδων·
                                    
                                 
                     
                           β)
                        
                        
                           στην κατάσταση δαπανών:
                           
                                       i)
                                    
                                    
                                       τις πιστώσεις αναλήψεων υποχρεώσεων και πληρωμών για το έτος Ν·
                                    
                                 
                                       ii)
                                    
                                    
                                       τις πιστώσεις αναλήψεων υποχρεώσεων και πληρωμών για το προηγούμενο οικονομικό έτος, καθώς και τις δαπάνες που αναλήφθηκαν και καταβλήθηκαν κατά το οικονομικό έτος Ν-2· οι τελευταίες εκφράζονται επίσης ως ποσοστό του προϋπολογισμού του οργανισμού ΣΔΙΤ του έτους Ν·
                                    
                                 
                                       iii)
                                    
                                    
                                       ανακεφαλαιωτική κατάσταση των χρονοδιαγραμμάτων των πληρωμών οι οποίες θα πραγματοποιηθούν κατά τη διάρκεια των μεταγενέστερων οικονομικών ετών βάσει δημοσιονομικών δεσμεύσεων που αναλήφθηκαν κατά τη διάρκεια προηγούμενων οικονομικών ετών·
                                    
                                 
                                       iv)
                                    
                                    
                                       τις ενδεδειγμένες παρατηρήσεις για κάθε υποδιαίρεση.
                                    
                                 
                     
            
               4.   Στον πίνακα προσωπικού αναγράφεται δίπλα στον αριθμό των εγκεκριμένων θέσεων για το εκάστοτε οικονομικό έτος, ο αριθμός των εγκεκριμένων θέσεων για το προηγούμενο οικονομικό έτος, καθώς και ο αριθμός των θέσεων εργασίας που πράγματι έχουν πληρωθεί. Οι ίδιες πληροφορίες πρέπει να εμφανίζονται για τις έκτακτες θέσεις, καθώς και για τους συμβασιούχους υπαλλήλους και τους αποσπασμένους εθνικούς εμπειρογνώμονες.
            
         
         ΚΕΦΑΛΑΙΟ 4
         
            ΔΗΜΟΣΙΟΝΟΜΙΚΟΙ ΠΑΡΑΓΟΝΤΕΣ
         
         
            Άρθρο 18
            Διαχωρισμός των καθηκόντων
            
               1.   Τα καθήκοντα του διατάκτη και του υπολόγου είναι διαχωρισμένα και ασυμβίβαστα μεταξύ τους.
            
            
               2.   Κάθε οργανισμός ΣΔΙΤ θέτει στη διάθεση κάθε δημοσιονομικού παράγοντα τους αναγκαίους πόρους για την εκπλήρωση των καθηκόντων του, καθώς και χάρτη που περιγράφει λεπτομερώς τα καθήκοντα, τα δικαιώματα και τις υποχρεώσεις του.
            
         
         
            Άρθρο 19
            Εκτέλεση του προϋπολογισμού σύμφωνα με την αρχή της χρηστής δημοσιονομικής διαχείρισης
            
               1.   Καθήκοντα διατάκτη ασκεί ο διευθυντής του οργανισμού. Ο διευθυντής εκτελεί τον προϋπολογισμό ως προς τα έσοδα και τις δαπάνες του οργανισμού ΣΔΙΤ, σύμφωνα με τους δημοσιονομικούς κανόνες του οργανισμού ΣΔΙΤ και την αρχή της χρηστής δημοσιονομικής διαχείρισης, μεταξύ άλλων μεριμνώντας για την υποβολή εκθέσεων σχετικά με τις επιδόσεις, με δική του ευθύνη και εντός των ορίων των εγκεκριμένων πιστώσεων. Ο διευθυντής είναι υπεύθυνος για τη διασφάλιση της συμμόρφωσης με τις απαιτήσεις της νομιμότητας, της κανονικότητας και της ίσης μεταχείρισης των αποδεκτών των κονδυλίων της Ένωσης.
               Με την επιφύλαξη των αρμοδιοτήτων του διατάκτη όσον αφορά την πρόληψη και τον εντοπισμό της απάτης και παρατυπιών, ο οργανισμός ΣΔΙΤ συμμετέχει στις δραστηριότητες για την πρόληψη της απάτης της Ευρωπαϊκής Υπηρεσίας Καταπολέμησης της Απάτης (OLAF).
            
            
               2.   Ο διευθυντής μπορεί να αναθέτει τις αρμοδιότητες εκτέλεσης του προϋπολογισμού στο προσωπικό του οργανισμού ΣΔΙΤ που καλύπτεται από τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης και το καθεστώς που εφαρμόζεται επί του λοιπού προσωπικού της Ένωσης, όπως ορίζεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (11) («κανονισμός υπηρεσιακής κατάστασης»), εφόσον εφαρμόζονται στο προσωπικό του οργανισμού ΣΔΙΤ, σύμφωνα με τους όρους που καθορίζονται στους δημοσιονομικούς κανόνες του οργανισμού ΣΔΙΤ. Οι εν λόγω εξουσιοδοτούμενοι μπορούν να ενεργούν μόνο εντός των ορίων των αρμοδιοτήτων που τους μεταβιβάζονται ρητά.
            
         
         
            Άρθρο 20
            Εξουσίες και καθήκοντα του διατάκτη
            
               1.   Ο προϋπολογισμός του οργανισμού ΣΔΙΤ εκτελείται από τον διευθυντή, μέσω των υπηρεσιών των οποίων προΐσταται.
            
            
               2.   Προκειμένου να διευκολυνθεί η εκτέλεση των πιστώσεών τους, οι οργανισμοί ΣΔΙΤ δύνανται να συνάπτουν συμφωνίες επιπέδου εξυπηρέτησης, όπως αναφέρεται στο άρθρο 59 του κανονισμού (ΕΕ, Ευρατόμ) 2018/1046.
            
            
               3.   Καθήκοντα τεχνικής πραγματογνωμοσύνης και διοικητικά, προπαρασκευαστικά ή δευτερεύοντα καθήκοντα που δεν συνεπάγονται άσκηση δημόσιας εξουσίας ούτε άσκηση διακριτικής ευχέρειας, είναι δυνατόν να ανατίθενται μέσω συμβάσεων σε οργανισμούς ιδιωτικού δικαίου, όταν αυτό είναι αναγκαίο.
            
            
               4.   Ο διευθυντής δημιουργεί την οργανωτική δομή και τα συστήματα εσωτερικού ελέγχου που ενδείκνυνται για την εκτέλεση των καθηκόντων του, σύμφωνα με τα ελάχιστα πρότυπα ή τις βασικές αρχές που έχουν εγκριθεί από το διοικητικό συμβούλιο, με βάση το πλαίσιο εσωτερικού ελέγχου που έχει θεσπίσει η Επιτροπή για τις δικές της υπηρεσίες και λαμβάνοντας δεόντως υπόψη τους κινδύνους που συνδέονται με το διαχειριστικό περιβάλλον και με τη φύση των χρηματοδοτούμενων ενεργειών. Η δημιουργία της δομής και των συστημάτων υποστηρίζεται από ανάλυση κινδύνου, η οποία λαμβάνει υπόψη την απόδοση ως προς το κόστος και θέματα επιδόσεων.
               Ο διευθυντής μπορεί να δημιουργήσει στους κόλπους των υπηρεσιών του λειτουργία πραγματογνωμοσύνης και παροχής συμβουλών, με σκοπό τη συμβολή στην αντιμετώπιση των κινδύνων που ενυπάρχουν στις δραστηριότητές του.
            
            
               5.   Ο διευθυντής διαμορφώνει συστήματα τήρησης, σε χαρτί ή σε ηλεκτρονική μορφή, των αυθεντικών δικαιολογητικών εγγράφων που συνδέονται με την εκτέλεση του προϋπολογισμού. Τα έγγραφα αυτά τηρούνται για περίοδο τουλάχιστον πέντε ετών από την ημερομηνία της απόφασης βάσει της οποίας το Ευρωπαϊκό Κοινοβούλιο χορηγεί απαλλαγή για το οικονομικό έτος στο οποίο αναφέρονται τα εν λόγω έγγραφα. Δεδομένα προσωπικού χαρακτήρα που περιλαμβάνονται σε δικαιολογητικά έγγραφα, διαγράφονται, όπου είναι δυνατό, εφόσον δεν είναι απαραίτητα για τη χορήγηση απαλλαγής για τον εσωτερικό και τον λογιστικό έλεγχο. Όσον αφορά την τήρηση δεδομένων, εφαρμόζεται το άρθρο 88 του κανονισμού (ΕΚ) 2018/1725.
            
         
         
            Άρθρο 21
            
               Εκ των προτέρων έλεγχοι
            
               1.   Προκειμένου να αποφεύγονται σφάλματα και παρατυπίες πριν από την έγκριση των πράξεων και να μετριάζονται οι κίνδυνοι μη επίτευξης των στόχων, κάθε πράξη υπόκειται τουλάχιστον σε εκ των προτέρων έλεγχο σε σχέση με τις επιχειρησιακές και οικονομικές πτυχές της πράξης, με βάση πολυετή στρατηγική ελέγχου η οποία λαμβάνει υπόψη τον κίνδυνο.
               Η έκταση όσον αφορά τη συχνότητα και την ένταση των εκ των προτέρων ελέγχων καθορίζεται από τον αρμόδιο διατάκτη, λαμβανομένων υπόψη των αποτελεσμάτων των προηγούμενων ελέγχων, καθώς και των εκτιμήσεων βάσει κινδύνου και της σχέσης κόστους/αποτελεσματικότητας, βάσει της δικής του ανάλυσης κινδύνου. Σε περίπτωση αμφιβολίας, ο διατάκτης που είναι αρμόδιος για την επικύρωση των σχετικών πράξεων ζητεί, στο πλαίσιο του εκ των προτέρων ελέγχου, συμπληρωματικές πληροφορίες ή διενεργεί επιτόπιο έλεγχο, προκειμένου να αποκομίσει εύλογη βεβαιότητα.
               Για μια δεδομένη πράξη, το προσωπικό που διενεργεί την επαλήθευση είναι διαφορετικό από το προσωπικό που κίνησε τη διαδικασία. Το προσωπικό που διενεργεί την επαλήθευση δεν υπάγεται ιεραρχικά στο προσωπικό που κίνησε τη διαδικασία.
            
            
               2.   Οι εκ των προτέρων έλεγχοι περιλαμβάνουν την έναρξη και την επαλήθευση μιας ενέργειας.
               Η έναρξη και η επαλήθευση μιας ενέργειας είναι χωριστά καθήκοντα.
            
            
               3.   Ως έναρξη μιας πράξης πρέπει να νοείται το σύνολο των προπαρασκευαστικών εργασιών πριν από τη θέσπιση των πράξεων εκτέλεσης του προϋπολογισμού του οργανισμού ΣΔΙΤ από τον αρμόδιο διατάκτη.
            
            
               4.   Με τους εκ των προτέρων ελέγχους επαληθεύεται η συνεκτικότητα των δικαιολογητικών εγγράφων που έχουν ζητηθεί και κάθε άλλη διαθέσιμη πληροφορία.
               Σκοπός των εκ των προτέρων ελέγχων είναι να βεβαιωθεί ιδίως:
               
                           α)
                        
                        
                           η κανονικότητα και η συμμόρφωση της δαπάνης προς τις εφαρμοστέες διατάξεις,
                        
                     
                           β)
                        
                        
                           ότι έχει τηρηθεί η αρχή της χρηστής δημοσιονομικής διαχείρισης που ορίζεται στο άρθρο 13.
                        
                     Για τους σκοπούς των ελέγχων, παρόμοιες επιμέρους πράξεις που έχουν σχέση με τις συνήθεις δαπάνες μισθοδοσίας, καταβολής συντάξεων, επιστροφής εξόδων αποστολής και ιατρικών εξόδων είναι δυνατόν να θεωρηθούν από τον αρμόδιο διατάκτη ως μία και μοναδική πράξη.
            
         
         
            Άρθρο 22
            
               Εκ των υστέρων έλεγχοι
            
               1.   Ο διατάκτης μπορεί να καθιερώσει εκ των υστέρων ελέγχους προκειμένου να εντοπίσει και να διορθώσει σφάλματα και παρατυπίες ή πράξεις που έχουν ήδη εγκριθεί. Οι εν λόγω έλεγχοι μπορούν να διοργανώνονται δειγματοληπτικά βάσει ανάλυσης κινδύνου και λαμβάνουν υπόψη τα αποτελέσματα προγενέστερων ελέγχων καθώς και εκτιμήσεις σχετικά με την απόδοση ως προς το κόστος και τις επιδόσεις.
               Οι εκ των υστέρων έλεγχοι μπορεί να διεξάγονται βάσει εγγράφων και, κατά περίπτωση, επιτόπου.
            
            
               2.   Οι εκ των υστέρων έλεγχοι διενεργούνται από υπαλλήλους άλλους από εκείνους οι οποίοι είναι αρμόδιοι για τους εκ των προτέρων ελέγχους. Οι αρμόδιοι για τους εκ των υστέρων ελέγχους υπάλληλοι δεν υπάγονται ιεραρχικά στους υπαλλήλους που είναι υπεύθυνοι για τους εκ των προτέρων ελέγχους.
               Ο αρμόδιος διατάκτης και το προσωπικό που είναι υπεύθυνο για την εκτέλεση του προϋπολογισμού έχουν τα απαιτούμενα επαγγελματικά προσόντα.
            
         
         
            Άρθρο 23
            Ενοποιημένη ετήσια έκθεση δραστηριοτήτων
            
               1.   Ο διατάκτης υποβάλλει στο διοικητικό συμβούλιο ετήσια έκθεση σχετικά με την άσκηση των καθηκόντων του για το έτος Ν-1, υπό μορφή ενοποιημένης ετήσιας έκθεσης δραστηριοτήτων η οποία περιλαμβάνει:
               
                           α)
                        
                        
                           πληροφορίες σχετικά με:
                           
                                       i)
                                    
                                    
                                       την επίτευξη των στόχων και των αποτελεσμάτων που καθορίζονται στο ετήσιο πρόγραμμα εργασίας που αναφέρεται στο άρθρο 33 μέσω της υποβολής εκθέσεων σχετικά με τους δείκτες επιδόσεων·
                                    
                                 
                                       ii)
                                    
                                    
                                       την εκτέλεση του ετήσιου προγράμματος εργασιών του οργανισμού ΣΔΙΤ, του προϋπολογισμού και των πόρων σε προσωπικό·
                                    
                                 
                                       iii)
                                    
                                    
                                       τα συστήματα οργανωτικής διαχείρισης και την αποτελεσματικότητα και αποδοτικότητα των συστημάτων εσωτερικού ελέγχου, καθώς και την υλοποίηση της στρατηγικής του οργανισμού για την καταπολέμηση της απάτης, συνοπτική περιγραφή του αριθμού και του είδους των εσωτερικών ελέγχων που διενήργησε ο εσωτερικός ελεγκτής, τις ικανότητες εσωτερικού ελέγχου, τις διατυπωθείσες συστάσεις και τη συνέχεια που δόθηκε σε αυτές τις συστάσεις, καθώς και τις συστάσεις των προηγούμενων ετών, όπως αναφέρεται στα άρθρα 28 και 30·
                                    
                                 
                                       iv)
                                    
                                    
                                       ενδεχόμενες παρατηρήσεις του Ελεγκτικού Συνεδρίου και τα μέτρα που λαμβάνονται με βάση αυτές τις παρατηρήσεις,
                                    
                                 
                                       v)
                                    
                                    
                                       τις συμφωνίες επιπέδου εξυπηρέτησης που συνάπτονται σύμφωνα με το άρθρο 20 παράγραφος 2.
                                    
                                 
                     
                           α)
                        
                        
                           δήλωση του διατάκτη που αναφέρει κατά πόσον έχει την εύλογη βεβαιότητα ότι, εφόσον δεν έχουν διατυπωθεί επιφυλάξεις σε σχέση με συγκεκριμένους τομείς εσόδων και δαπανών:
                           
                                       i)
                                    
                                    
                                       τα στοιχεία που περιλαμβάνονται στην έκθεση παρέχουν αληθή και ακριβή εικόνα·
                                    
                                 
                                       ii)
                                    
                                    
                                       οι πόροι που χορηγήθηκαν για τις δραστηριότητες που περιγράφονται στην έκθεση χρησιμοποιήθηκαν σύμφωνα με τον προβλεπόμενο σκοπό τους και με την αρχή της χρηστής δημοσιονομικής διαχείρισης·
                                    
                                 
                                       iii)
                                    
                                    
                                       οι θεσπισθείσες διαδικασίες ελέγχου παρέχουν τα απαραίτητα εχέγγυα ως προς τη νομιμότητα και κανονικότητα των υποκείμενων πράξεων.
                                    
                                 
                     
            
               2.   Η ενοποιημένη ετήσια έκθεση δραστηριοτήτων αναφέρει τα αποτελέσματα των πράξεων σε συνάρτηση με τους στόχους που έχουν τεθεί και τις εκτιμήσεις σχετικά με τις επιδόσεις, τους συναφείς με τις πράξεις κινδύνους, τη χρησιμοποίηση των παρεχόμενων πόρων και την αποτελεσματικότητα και αποδοτικότητα των συστημάτων εσωτερικού ελέγχου, περιλαμβάνοντας συνολική εκτίμηση του κόστους και του οφέλους των ελέγχων.
               Η ενοποιημένη ετήσια έκθεση υποβάλλεται στο διοικητικό συμβούλιο για αξιολόγηση.
            
            
               3.   Το διοικητικό συμβούλιο διαβιβάζει, το αργότερο έως την 1η Ιουλίου κάθε έτους, την ενοποιημένη ετήσια έκθεση δραστηριοτήτων μαζί με την αξιολόγησή της στο Ελεγκτικό Συνέδριο, την Επιτροπή, το Ευρωπαϊκό Κοινοβούλιο και το Συμβούλιο.
            
            
               4.   Η συστατική πράξη μπορεί να προβλέπει, σε δεόντως αιτιολογημένες περιπτώσεις, πρόσθετες απαιτήσεις υποβολής εκθέσεων, ιδίως όταν αυτό απαιτείται από τη φύση του πεδίου στο οποίο δραστηριοποιείται ο οργανισμός.
            
            
               5.   Μετά την αξιολόγηση από το διοικητικό συμβούλιο, η ετήσια έκθεση δραστηριοτήτων δημοσιεύεται στον δικτυακό τόπο του οργανισμού ΣΔΙΤ.
            
         
         
            Άρθρο 24
            Προστασία των οικονομικών συμφερόντων της Ένωσης
            
               1.   Εάν υπάλληλος συμμετέχων στη δημοσιονομική διαχείριση και στον έλεγχο των πράξεων θεωρήσει ότι μια απόφαση την οποία η προϊσταμένη του αρχή του επιβάλλει να εφαρμόσει ή να αποδεχθεί είναι παράτυπη ή αντίθετη προς τις αρχές της χρηστής δημοσιονομικής διαχείρισης ή την επαγγελματική δεοντολογία που υποχρεούται να τηρεί, το επισημαίνει στον διευθυντή ο οποίος, εάν η πληροφορία έχει δοθεί εγγράφως, απαντά εγγράφως. Εάν ο διευθυντής δεν προβεί σε σχετικές ενέργειες μέσα σε εύλογο χρονικό διάστημα σε συνάρτηση με τις περιστάσεις της υπόθεσης, και οπωσδήποτε εντός ενός μηνός ή επιβεβαιώσει την αρχική απόφαση ή οδηγία και ο υπάλληλος πιστεύει ότι η επιβεβαίωση αυτή δεν αποτελεί εύλογη απάντηση στον προβληματισμό του, ο υπάλληλος ενημερώνει εγγράφως την επιτροπή που αναφέρεται στο άρθρο 143 του κανονισμού (ΕΕ, Ευρατόμ) 2018/1046 και το διοικητικό συμβούλιο.
            
            
               2.   Σε περίπτωση παράνομης δραστηριότητας, απάτης ή δωροδοκίας που ενδέχεται να θίξει τα συμφέροντα της Ένωσης, του οργανισμού ΣΔΙΤ ή των μελών του, ο υπάλληλος ή μέλος του λοιπού προσωπικού, συμπεριλαμβανομένων των εθνικών εμπειρογνωμόνων που είναι αποσπασμένοι στον οργανισμό ΣΔΙΤ, ενημερώνει τον αμέσως ιεραρχικά ανώτερό του, τον διευθυντή ή το διοικητικό συμβούλιο του οργανισμού ΣΔΙΤ ή, όσον αφορά τα συμφέροντα της Ένωσης ή του οργανισμού ΣΔΙΤ, την OLAF ή απευθείας την Ευρωπαϊκή Εισαγγελία (EPPO). Οι συμβάσεις με εξωτερικούς ελεγκτές που διενεργούν ελέγχους της οικονομικής διαχείρισης του οργανισμού ΣΔΙΤ προβλέπουν την υποχρέωση του εξωτερικού ελεγκτή να ενημερώνει τον διευθυντή ή, εάν ο τελευταίος είναι εμπλεκόμενος, το διοικητικό συμβούλιο για κάθε υπόνοια παράνομης δραστηριότητας, απάτης ή δωροδοκίας που ενδέχεται να βλάψει τα συμφέροντα της Ένωσης, του οργανισμού ΣΔΙΤ ή των μελών του.
            
         
         
            Άρθρο 25
            Υπόλογος
            
               1.   Το διοικητικό συμβούλιο διορίζει έναν υπόλογο διεπόμενο από τον κανονισμό υπηρεσιακής κατάστασης, εφόσον αυτός εφαρμόζεται στο προσωπικό του οργανισμού ΣΔΙΤ, ο οποίος είναι εντελώς ανεξάρτητος κατά την εκτέλεση των καθηκόντων του. Ο υπόλογος ευθύνεται, στο πλαίσιο του οργανισμού ΣΔΙΤ, για τα ακόλουθα:
               
                           α)
                        
                        
                           την ορθή εκτέλεση των πληρωμών, την είσπραξη των εσόδων και των βεβαιωμένων απαιτήσεων·
                        
                     
                           β)
                        
                        
                           την τήρηση, την κατάρτιση και την παρουσίαση των λογαριασμών σύμφωνα με το κεφάλαιο 8 του παρόντος κανονισμού·
                        
                     
                           γ)
                        
                        
                           την εφαρμογή, σύμφωνα με το κεφάλαιο 8 του παρόντος κανονισμού, των λογιστικών κανόνων και του λογιστικού σχεδίου·
                        
                     
                           δ)
                        
                        
                           τον καθορισμό και την επικύρωση των λογιστικών συστημάτων καθώς και, εφόσον συντρέχει περίπτωση, την επικύρωση των συστημάτων που καθορίζονται από τον διατάκτη και προορίζονται για την παροχή ή την αιτιολόγηση των λογιστικών πληροφοριών·
                        
                     
                           ε)
                        
                        
                           τη διαχείριση του ταμείου.
                        
                     Όσον αφορά τα καθήκοντα που αναφέρονται στο στοιχείο δ) του πρώτου εδαφίου, ανατίθεται στον υπόλογο η εξουσία να εξακριβώνει ανά πάσα στιγμή την τήρηση των κριτηρίων επικύρωσης.
            
            
               2.   Δύο ή περισσότεροι οργανισμοί ΣΔΙΤ μπορούν να ορίζουν τον ίδιο υπόλογο.
               Οι οργανισμοί ΣΔΙΤ μπορούν επίσης να συμφωνήσουν με την Επιτροπή ότι ο υπόλογος της Επιτροπής ενεργεί επίσης ως υπόλογος του οργανισμού ΣΔΙΤ.
               Μπορούν επίσης να αναθέσουν στον υπόλογο της Επιτροπής, μέρος των καθηκόντων του υπολόγου του οργανισμού ΣΔΙΤ, λαμβάνοντας υπόψη παράγοντες όπως η σχέση κόστους-οφέλους.
               Στις περιπτώσεις που αναφέρονται στην παρούσα παράγραφο, οι οργανισμοί ΣΔΙΤ προβαίνουν στις απαραίτητες ρυθμίσεις, προκειμένου να αποφευχθεί οποιαδήποτε σύγκρουση συμφερόντων.
            
            
               3.   Ο υπόλογος λαμβάνει από τον διατάκτη όλες τις αναγκαίες πληροφορίες για την κατάρτιση λογαριασμών που να παρέχουν πιστή απεικόνιση της δημοσιονομικής κατάστασης του οργανισμού ΣΔΙΤ και της εκτέλεσης του προϋπολογισμού. Ο διατάκτης εγγυάται την αξιοπιστία αυτών των πληροφοριών.
            
            
               4.   Πριν εγκριθούν οι λογαριασμοί από το διευθυντή, ο υπόλογος τους υπογράφει, πιστοποιώντας κατά τον τρόπο αυτόν ότι μπορεί ευλόγως να υποθέσει ότι οι εν λόγω λογαριασμοί αποδίδουν αληθή και ακριβή εικόνα της δημοσιονομικής κατάστασης του οργανισμού ΣΔΙΤ.
               Για τον σκοπό του πρώτου εδαφίου, ο υπόλογος επαληθεύει ότι οι λογαριασμοί έχουν καταρτισθεί σύμφωνα με τους λογιστικούς κανόνες του άρθρου 47 και ότι όλα τα έσοδα και οι δαπάνες έχουν εγγραφεί στους λογαριασμούς αυτούς.
               Ο υπόλογος έχει την εξουσία να ελέγχει τα λαμβανόμενα στοιχεία, καθώς και να πραγματοποιεί τυχόν περαιτέρω ελέγχους που κρίνει αναγκαίους πριν από την υπογραφή των λογαριασμών.
               Εάν απαιτείται, διατυπώνει επιφυλάξεις και εξηγεί επακριβώς τη φύση και την έκταση των επιφυλάξεων αυτών.
               Με την επιφύλαξη της παραγράφου 5, ο υπόλογος είναι ο μόνος εξουσιοδοτημένος να διαχειρίζεται ταμειακά ποσά και ισοδύναμά τους. Ο υπόλογος είναι υπεύθυνος για τη φύλαξή τους.
            
            
               5.   Ο υπόλογος μπορεί, κατά την άσκηση των καθηκόντων του, να μεταβιβάσει ορισμένα καθήκοντα σε μέλη του προσωπικού που υπόκεινται στον κανονισμό υπηρεσιακής κατάστασης, εφόσον αυτός εφαρμόζεται στο προσωπικό του οργανισμού ΣΔΙΤ, όπου αυτό είναι απαραίτητο για την άσκηση των καθηκόντων του σύμφωνα με τους δημοσιονομικούς κανόνες του οργανισμού ΣΔΙΤ.
            
            
               6.   Με την επιφύλαξη ενδεχόμενων πειθαρχικών μέτρων, ο υπόλογος μπορεί ανά πάσα στιγμή να ανακληθεί από τα καθήκοντά του, προσωρινά ή οριστικά, από το διοικητικό συμβούλιο. Στην εν λόγω περίπτωση, το διοικητικό συμβούλιο διορίζει προσωρινό υπόλογο.
            
         
         
            Άρθρο 26
            Ευθύνη των δημοσιονομικών παραγόντων
            
               1.   Τα άρθρα 18 έως 27 δεν προδικάζουν την ποινική ευθύνη που είναι δυνατόν να υπέχουν οι δημοσιονομικοί παράγοντες, σύμφωνα με τις διατάξεις της οικείας εθνικής νομοθεσίας και με τις ισχύουσες διατάξεις περί προστασίας των οικονομικών συμφερόντων της Ένωσης και καταπολέμησης του χρηματισμού των υπαλλήλων της Ένωσης ή των κρατών μελών.
            
            
               2.   Κάθε διατάκτης και υπόλογος υπέχει πειθαρχική ευθύνη, καθώς και ευθύνη προς χρηματική αποζημίωση υπό τους όρους που προβλέπονται στον κανονισμό υπηρεσιακής κατάστασης. Σε περίπτωση παράνομης δραστηριότητας, απάτης ή δωροδοκίας που ενδέχεται να θίξει τα συμφέροντα του οργανισμού ΣΔΙΤ ή των μελών του, επιλαμβάνονται του θέματος οι αρχές και υπηρεσίες που ορίζονται από την ισχύουσα νομοθεσία, και ειδικότερα η OLAF.
            
            
               3.   Κάθε υπάλληλος μπορεί να υποχρεωθεί να αποκαταστήσει, εξ ολοκλήρου ή εν μέρει, τη ζημία που υπέστη ο οργανισμός ΣΔΙΤ λόγω προσωπικών του σοβαρών παραπτωμάτων τα οποία διέπραξε κατά την άσκηση ή επ' ευκαιρία της άσκησης των καθηκόντων του. Η σχετική αιτιολογημένη απόφαση λαμβάνεται από την αρμόδια για τους διορισμούς αρχή, αφού ολοκληρωθούν οι διατυπώσεις που προβλέπονται για τα πειθαρχικά ζητήματα στην ισχύουσα νομοθεσία.
            
         
         
            Άρθρο 27
            Σύγκρουση συμφερόντων
            
               1.   Απαγορεύεται σε κάθε δημοσιονομικό παράγοντα, κατά την έννοια του παρόντος κεφαλαίου, και σε κάθε άλλο πρόσωπο, συμπεριλαμβανομένων των μελών του διοικητικού συμβουλίου, που συμμετέχει στην εκτέλεση και τη διαχείριση του προϋπολογισμού, συμπεριλαμβανομένων των σχετικών προπαρασκευαστικών πράξεων, και στον λογιστικό ή άλλο έλεγχο, να προβαίνουν σε οποιαδήποτε ενέργεια που θα μπορούσε να δημιουργήσει κατάσταση σύγκρουσης των συμφερόντων του με τα συμφέροντα του οργανισμού ΣΔΙΤ. Λαμβάνουν επίσης τα κατάλληλα μέτρα για την αποφυγή φαινομένων σύγκρουσης συμφερόντων στα καθήκοντα για τα οποία είναι αρμόδιοι και για την αντιμετώπιση καταστάσεων που μπορεί αντικειμενικά να εκληφθούν ως σύγκρουση συμφερόντων, λαμβανομένης υπόψη της ειδικής φύσης του οργανισμού ΣΔΙΤ όπως ορίζεται στη συστατική του πράξη.
               Όταν υπάρχει κίνδυνος σύγκρουσης συμφερόντων, το εν λόγω πρόσωπο αναφέρει το γεγονός στην αρμόδια αρχή. Η αρμόδια αρχή επιβεβαιώνει εγγράφως εάν έχει διαπιστωθεί ύπαρξη σύγκρουσης συμφερόντων. Στην περίπτωση αυτή, η αρμόδια αρχή διασφαλίζει ότι το εν λόγω πρόσωπο παύει κάθε δραστηριότητα στο θέμα αυτό. Η αρμόδια αρχή λαμβάνει κάθε περαιτέρω αναγκαίο μέτρο.
            
            
               2.   Για τους σκοπούς της παραγράφου 1, σύγκρουση συμφερόντων υφίσταται όταν η αμερόληπτη και αντικειμενική άσκηση των καθηκόντων δημοσιονομικού παράγοντα ή άλλου προσώπου, όπως αναφέρεται στην παράγραφο 1, υπονομεύεται από οικογενειακούς ή συναισθηματικούς λόγους ή από πολιτικούς ή εθνικούς δεσμούς, από οικονομικό συμφέρον ή από οποιοδήποτε άλλο άμεσο ή έμμεσο προσωπικό συμφέρον.
            
            
               3.   Η αρμόδια αρχή της παραγράφου 1 είναι ο διευθυντής. Εάν πρόκειται για τον διευθυντή, αρμόδια αρχή είναι το διοικητικό συμβούλιο. Σε περίπτωση σύγκρουσης συμφερόντων που αφορά μέλος του διοικητικού συμβουλίου, αρμόδια αρχή είναι το διοικητικό συμβούλιο, χωρίς το ενδιαφερόμενο μέλος.
            
            
               4.   Ο οργανισμός ΣΔΙΤ θεσπίζει κανόνες για την πρόληψη και τη διαχείριση συγκρούσεων συμφερόντων και δημοσιεύει ετησίως στον ιστότοπό του τη δήλωση συμφερόντων των μελών του διοικητικού συμβουλίου.
            
         
         ΚΕΦΑΛΑΙΟ 5
         
            ΕΣΩΤΕΡΙΚΟΣ ΕΛΕΓΧΟΣ
         
         
            Άρθρο 28
            Διορισμός, αρμοδιότητες και καθήκοντα του εσωτερικού ελεγκτή
            
               1.   Ο οργανισμός ΣΔΙΤ διαθέτει θέση εσωτερικού ελεγκτή, ο οποίος ασκεί τα καθήκοντά του τηρώντας τα προσήκοντα διεθνή πρότυπα.
            
            
               2.   Το έργο του εσωτερικού ελέγχου πρέπει να διεκπεραιώνεται από τον εσωτερικό ελεγκτή της Επιτροπής. Ο εσωτερικός ελεγκτής δεν μπορεί να είναι ούτε διατάκτης ούτε υπόλογος.
            
            
               3.   Ο εσωτερικός ελεγκτής συμβουλεύει τον οργανισμό ΣΔΙΤ όσον αφορά τον έλεγχο κινδύνων, διατυπώνοντας ανεξάρτητα τη γνωμοδότησή του σχετικά με την ποιότητα των συστημάτων διαχείρισης και ελέγχου και προβαίνοντας σε συστάσεις για τη βελτίωση των συνθηκών εκτέλεσης των πράξεων και την προώθηση της χρηστής δημοσιονομικής διαχείρισης.
               Ο εσωτερικός ελεγκτής είναι ιδίως επιφορτισμένος με:
               
                           α)
                        
                        
                           την εκτίμηση της επάρκειας και της αποτελεσματικότητας των εσωτερικών συστημάτων διαχείρισης, καθώς και των επιδόσεων των υπηρεσιών κατά την υλοποίηση των προγραμμάτων και των ενεργειών σε συσχετισμό με τους συναφείς κινδύνους·
                        
                     
                           β)
                        
                        
                           την αξιολόγηση της αποδοτικότητας και της αποτελεσματικότητας των συστημάτων εσωτερικού και λογιστικού ελέγχου που εφαρμόζονται σε κάθε πράξη εκτέλεσης του προϋπολογισμού.
                        
                     
            
               4.   Ο εσωτερικός ελεγκτής ασκεί τα καθήκοντά του ως προς όλες τις δραστηριότητες και υπηρεσίες του οργανισμού ΣΔΙΤ. Ο εσωτερικός ελεγκτής διαθέτει πλήρη και απεριόριστη πρόσβαση σε κάθε πληροφορία που απαιτείται για την άσκηση των καθηκόντων του, εν ανάγκη και επιτόπου, τόσο στα κράτη μέλη όσο και σε τρίτες χώρες.
            
            
               5.   Ο εσωτερικός ελεγκτής λαμβάνει υπόψη την ενοποιημένη ετήσια έκθεση δραστηριοτήτων του διατάκτη που αναφέρεται στο άρθρο 23, καθώς και κάθε άλλη διαθέσιμη πληροφορία.
            
            
               6.   Ο εσωτερικός ελεγκτής αναφέρει στο διοικητικό συμβούλιο και στον διευθυντή τις διαπιστώσεις και τις συστάσεις του. Ο οργανισμός ΣΔΙΤ εξασφαλίζει την παρακολούθηση των συστάσεων που προκύπτουν από τους λογιστικούς ελέγχους.
            
            
               7.   Ο εσωτερικός ελεγκτής υποβάλλει επίσης έκθεση σε οποιαδήποτε από τις ακόλουθες περιπτώσεις:
               
                           α)
                        
                        
                           εάν δεν έχουν ληφθεί υπόψη κρίσιμοι κίνδυνοι και συστάσεις·
                        
                     
                           β)
                        
                        
                           εάν υπάρχουν σημαντικές καθυστερήσεις στην εκτέλεση των συστάσεων που διατυπώθηκαν κατά τα προηγούμενα έτη.
                        
                     Το διοικητικό συμβούλιο και ο διευθυντής διασφαλίζουν την τακτική παρακολούθηση της εκτέλεσης των συστάσεων λογιστικού ελέγχου. Το διοικητικό συμβούλιο εξετάζει τις πληροφορίες που αναφέρονται στο άρθρο 23 και εάν οι συστάσεις έχουν εκτελεστεί πλήρως και εγκαίρως.
               Κάθε οργανισμός ΣΔΙΤ εξετάζει αν οι συστάσεις που διατυπώνονται στις εκθέσεις του εσωτερικού ελεγκτή του είναι δυνατό να αποτελέσουν αντικείμενο ανταλλαγής ορθών πρακτικών με τους άλλους οργανισμούς ΣΔΙΤ.
            
            
               8.   Ο οργανισμός ΣΔΙΤ καθιστά διαθέσιμα τα στοιχεία επικοινωνίας του εσωτερικού ελεγκτή σε οποιοδήποτε φυσικό ή νομικό πρόσωπο εμπλέκεται σε πράξεις δαπανών, για τους σκοπούς της εμπιστευτικής επικοινωνίας με τον εσωτερικό ελεγκτή.
            
            
               9.   Οι εκθέσεις και τα πορίσματα του εσωτερικού ελεγκτή καθίστανται προσιτά στο κοινό μόνο μετά την επικύρωση από τον εσωτερικό ελεγκτή των ενεργειών που αναλαμβάνονται κατ' εφαρμογήν τους.
            
         
         
            Άρθρο 29
            Ανεξαρτησία του εσωτερικού ελεγκτή
            
               1.   Ο εσωτερικός ελεγκτής απολαύει πλήρους ανεξαρτησίας κατά τη διενέργεια των ελέγχων του. Η Επιτροπή προβλέπει ειδικούς κανόνες που ισχύουν για τον εσωτερικό ελεγκτή, οι οποίοι εξασφαλίζουν την πλήρη ανεξαρτησία του εσωτερικού ελεγκτή κατά την άσκηση των καθηκόντων του και καθορίζουν την ευθύνη του.
            
            
               2.   Ο εσωτερικός ελεγκτής δεν επιτρέπεται να λαμβάνει εντολές ούτε να περιορίζεται καθ' οιονδήποτε τρόπο κατά την άσκηση των καθηκόντων τα οποία του ανατίθενται με τον διορισμό δυνάμει των διατάξεων του δημοσιονομικού κανονισμού.
            
         
         
            Άρθρο 30
            Σύσταση κλιμακίου εσωτερικού ελέγχου
            
               1.   Το διοικητικό συμβούλιο μπορεί, λαμβάνοντας δεόντως υπόψη τη σχέση κόστους - αποτελεσματικότητας και την προστιθέμενη αξία, να προβεί στη σύσταση κλιμακίου εσωτερικού ελέγχου που ασκεί τα καθήκοντά του σύμφωνα με τα σχετικά διεθνή πρότυπα.
               Ο σκοπός, η εξουσία και η ευθύνη του κλιμακίου εσωτερικού ελέγχου προβλέπονται στο καταστατικό εσωτερικού ελέγχου και υπόκεινται στην έγκριση του διοικητικού συμβουλίου.
               Το ετήσιο πρόγραμμα ελέγχου του κλιμακίου εσωτερικού ελέγχου, συντάσσεται από τον επικεφαλής της μονάδας εσωτερικού ελέγχου, λαμβανομένης υπόψη, μεταξύ άλλων, της αξιολόγησης κινδύνου του διευθυντή για τον οργανισμό ΣΔΙΤ.
               Το ετήσιο πρόγραμμα ελέγχου αναθεωρείται και εγκρίνεται από το διοικητικό συμβούλιο.
               Το κλιμάκιο εσωτερικού ελέγχου αναφέρει στο διοικητικό συμβούλιο και στον διευθυντή τις διαπιστώσεις και τις συστάσεις του.
               Εάν το κλιμάκιο εσωτερικού ελέγχου ενός μεμονωμένου οργανισμού ΣΔΙΤ δεν είναι οικονομικά αποδοτικό ή δεν είναι σε θέση να ανταποκριθεί στα διεθνή πρότυπα, ο οργανισμός ΣΔΙΤ μπορεί να αποφασίσει να λειτουργήσει από κοινού ένα κλιμάκιο εσωτερικού ελέγχου με άλλους οργανισμούς ΣΔΙΤ που λειτουργούν στον ίδιο τομέα πολιτικής.
               Σε τέτοιες περιπτώσεις, το διοικητικό συμβούλιο των σχετικών οργανισμών ΣΔΙΤ πρέπει να συμφωνήσει σχετικά με τις πρακτικές λεπτομέρειες των κοινών κλιμακίων εσωτερικού ελέγχου.
               Οι παράγοντες εσωτερικού ελέγχου συνεργάζονται αποδοτικά ανταλλάσσοντας πληροφορίες και εκθέσεις ελέγχου και, κατά περίπτωση, πραγματοποιώντας κοινές εκτιμήσεις επικινδυνότητας και διενεργώντας κοινούς ελέγχους.
            
            
               2.   Το διοικητικό συμβούλιο και ο διευθυντής διασφαλίζουν την τακτική παρακολούθηση της εκτέλεσης των συστάσεων του κλιμακίου μονάδας εσωτερικού λογιστικού ελέγχου.
            
         
         ΚΕΦΑΛΑΙΟ 6
         
            ΠΡΑΞΕΙΣ ΕΣΟΔΩΝ ΚΑΙ ΔΑΠΑΝΩΝ
         
         
            Άρθρο 31
            Εκτέλεση των εσόδων
            
               1.   Η πραγματοποίηση των εσόδων περιλαμβάνει τη σύνταξη των προβλέψεων απαιτήσεων, τη βεβαίωση των δικαιωμάτων είσπραξης και την ανάκτηση αχρεωστήτως καταβληθέντων ποσών. Κατά περίπτωση, περιλαμβάνει επίσης τη δυνατότητα παραίτησης από ήδη βεβαιωθείσες απαιτήσεις.
            
            
               2.   Τα αχρεωστήτως καταβληθέντα ποσά ανακτώνται.
               Αν κατά την καταληκτική ημερομηνία που προβλέπεται στο χρεωστικό σημείωμα δεν έγινε πράγματι η είσπραξη, ο υπόλογος ενημερώνει σχετικά τον αρμόδιο διατάκτη και κινεί αμέσως τη διαδικασία ανάκτησης με κάθε νόμιμο μέσο, συμπεριλαμβανομένης, εφόσον συντρέχει περίπτωση, της είσπραξης με συμψηφισμό και, αν αυτό δεν είναι δυνατόν, με αναγκαστική εκτέλεση.
               Σε περίπτωση που ο αρμόδιος διατάκτης προτίθεται να παραιτηθεί εν όλω ή εν μέρει από την είσπραξη βεβαιωθείσας απαίτησης, μεριμνά ώστε η παραίτηση να είναι κανονική και σύμφωνη προς τις αρχές της χρηστής δημοσιονομικής διαχείρισης και της αναλογικότητας. Η απόφαση παραίτησης πρέπει να είναι αιτιολογημένη. Η απόφαση παραίτησης αναφέρει τις προσπάθειες που καταβλήθηκαν για την είσπραξη και τα νομικά και πραγματικά στοιχεία στα οποία βασίζεται.
               Ο υπόλογος τηρεί κατάσταση των ποσών που πρέπει να εισπραχθούν. Οι απαιτήσεις του οργανισμού ΣΔΙΤ ομαδοποιούνται στην κατάσταση βάσει της ημερομηνίας έκδοσης του σχετικού εντάλματος είσπραξης. Ο υπόλογος αναφέρει επίσης τις αποφάσεις παραίτησης ή μερικής παραίτησης από την είσπραξη των βεβαιωθέντων ποσών. Η κατάσταση αυτή προσαρτάται στην έκθεση του οργανισμού ΣΔΙΤ σχετικά με τη δημοσιονομική και οικονομική διαχείριση που αναφέρεται στο άρθρο 53.
            
            
               3.   Οποιαδήποτε απαίτηση που δεν έχει πληρωθεί μέχρι την καταληκτική ημερομηνία που καθορίζεται στο χρεωστικό σημείωμα φέρει τόκους σύμφωνα με το άρθρο 99 του κανονισμού (ΕΕ, Ευρατόμ) 2018/1046.
            
            
               4.   Οι απαιτήσεις του οργανισμού ΣΔΙΤ έναντι τρίτων καθώς και οι απαιτήσεις τρίτων έναντι του οργανισμού ΣΔΙΤ υπόκεινται σε πενταετή παραγραφή.
            
         
         
            Άρθρο 32
            Συνεισφορά των μελών
            
               1.   Ο οργανισμός ΣΔΙΤ υποβάλλει στα μέλη του αιτήματα για την καταβολή του συνόλου ή μέρους της συνεισφοράς τους υπό όρους και σε διαστήματα που ορίζονται στη συστατική πράξη ή τα οποία έχει συμφωνήσει μαζί τους.
            
            
               2.   Τα ποσά που καταβάλλονται στον οργανισμό ΣΔΙΤ από τα μέλη του μέσω της συνεισφοράς, φέρουν τόκους προς όφελος του προϋπολογισμού του οργανισμού ΣΔΙΤ.
            
            
               3.   Τα μέλη αναλαμβάνουν το κόστος της συνεισφοράς τους στις διοικητικές δαπάνες του οργανισμού ΣΔΙΤ. Οι δικαιούχοι χρηματοδότησης παρεχόμενης από τον οργανισμό ΣΔΙΤ, οι οποίοι δεν είναι μέλη ή συνιστώσες οντότητες των μελών του οργανισμού ΣΔΙΤ, δεν συνεισφέρουν στις δαπάνες αυτές, άμεσα ή έμμεσα και σε οποιαδήποτε μορφή. Ειδικότερα, οι εν λόγω δικαιούχοι δεν πρέπει να καλούνται ή να τους ζητείται να συνεισφέρουν στις διοικητικές δαπάνες του οργανισμού ΣΔΙΤ κατά τη συμμετοχή τους σε έργα που συγχρηματοδοτούνται από τον εν λόγω οργανισμό.
            
         
         
            Άρθρο 33
            Εκτέλεση δαπανών
            
               1.   Για την εκτέλεση των δαπανών, ο διατάκτης προβαίνει σε δημοσιονομικές δεσμεύσεις και σε νομικές δεσμεύσεις, στην εκκαθάριση των δαπανών και στην έκδοση των ενταλμάτων πληρωμής, καθώς και στις προκαταρκτικές πράξεις που είναι αναγκαίες για την εκτέλεση των πιστώσεων.
            
            
               2.   Κάθε δαπάνη αποτελεί αντικείμενο ανάληψης, εκκαθάρισης, εντολής πληρωμής και πληρωμής.
               Εκκαθάριση δαπάνης είναι η πράξη με την οποία ο αρμόδιος διατάκτης επιβεβαιώνει μια οικονομική πράξη.
               Εντολή πληρωμής των δαπανών είναι η πράξη με την οποία ο αρμόδιος διατάκτης, αφού βεβαιωθεί για τη διαθεσιμότητα των πιστώσεων, παραγγέλλει στον υπόλογο να πληρώσει το ποσό της δαπάνης την οποία έχει εκκαθαρίσει.
            
            
               3.   Για κάθε μέτρο που είναι δυνατόν να προκαλέσει δαπάνη εις βάρος του προϋπολογισμού του οργανισμού ΣΔΙΤ, ο αρμόδιος διατάκτης προβαίνει σε δημοσιονομική δέσμευση πριν αναλάβει νομική δέσμευση έναντι τρίτων.
            
            
               4.   Το ετήσιο πρόγραμμα εργασιών του οργανισμού ΣΔΙΤ παρέχει την έγκριση από το διοικητικό συμβούλιο για τις επιχειρησιακές δαπάνες του οργανισμού ΣΔΙΤ σχετικά τις καλυπτόμενες δραστηριότητες, υπό την προϋπόθεση ότι τα στοιχεία που αναφέρονται στην παρούσα παράγραφο προσδιορίζονται σαφώς.
               Το ετήσιο πρόγραμμα εργασιών περιλαμβάνει λεπτομερείς στόχους και προσδοκώμενα αποτελέσματα, καθώς και δείκτες επιδόσεων. Επίσης, περιλαμβάνει τα ακόλουθα:
               
                           (a)
                        
                        
                           περιγραφή των προς χρηματοδότηση δραστηριοτήτων·
                        
                     
                           β)
                        
                        
                           ένδειξη του ποσού που διατίθεται για κάθε δραστηριότητα·
                        
                     
                           γ)
                        
                        
                           πληροφορίες σχετικά με τη συνολική στρατηγική για την υλοποίηση του προγράμματος που έχει ανατεθεί στον οργανισμό ΣΔΙΤ·
                        
                     
                           δ)
                        
                        
                           στρατηγική για την αύξηση της αποδοτικότητας και την επίτευξη συνεργειών·
                        
                     
                           ε)
                        
                        
                           στρατηγική για την οργανωτική διαχείριση και τα συστήματα εσωτερικού ελέγχου, συμπεριλαμβανομένης της στρατηγικής καταπολέμησης της απάτης, όπως επικαιροποιήθηκαν τελευταία, καθώς και αναφορά των μέτρων για την πρόληψη της επανεμφάνισης περιπτώσεων σύγκρουσης συμφερόντων, παρατυπιών και απάτης, ιδίως σε περιπτώσεις στις οποίες οι αδυναμίες έχουν οδηγήσει σε κρίσιμης σημασίας συστάσεις που αναφέρονται στο άρθρο 23 ή στο άρθρο 28 παράγραφος 6.
                        
                     Ο οργανισμός ΣΔΙΤ εγκρίνει το ετήσιο πρόγραμμα εργασιών του για ένα συγκεκριμένο έτος πριν από το τέλος του προηγούμενου έτους. Το ετήσιο πρόγραμμα εργασιών δημοσιεύεται στον ιστότοπο του οργανισμού ΣΔΙΤ.
               Κάθε ουσιαστική τροποποίηση στο ετήσιο πρόγραμμα εργασιών εγκρίνεται με την ίδια διαδικασία με την οποία εγκρίθηκε και το αρχικό πρόγραμμα εργασιών, σύμφωνα με τις διατάξεις της συστατικής πράξης.
               Το διοικητικό συμβούλιο δύναται να μεταβιβάζει στον διατάκτη του οργανισμού ΣΔΙΤ την εξουσία να επιφέρει μη ουσιαστικές τροποποιήσεις στο πρόγραμμα εργασιών.
            
         
         
            Άρθρο 34
            Προθεσμίες
            Η πληρωμή των δαπανών πρέπει να εκτελείται εντός των προθεσμιών που ορίζονται στο άρθρο 116 του κανονισμού (ΕΕ, Ευρατόμ) 2018/1046 και σύμφωνα με αυτόν.
         
         ΚΕΦΑΛΑΙΟ 7
         
            ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ ΟΡΓΑΝΙΣΜΟΥ ΣΔΙΤ
         
         
            Άρθρο 35
            Μορφές των συνεισφορών του οργανισμού ΣΔΙΤ
            
               1.   Οι συνεισφορές των οργανισμών ΣΔΙΤ συμβάλλουν στην επίτευξη ενός στόχου πολιτικής της Ένωσης και καθορισμένων αποτελεσμάτων και είναι δυνατό να λαμβάνουν τις ακόλουθες μορφές:
               
                           α)
                        
                        
                           χρηματοδότηση που δεν συνδέεται με τις δαπάνες των σχετικών πράξεων και βασίζεται:
                           
                                       i)
                                    
                                    
                                       στην εκπλήρωση όρων που προβλέπονται στους τομεακούς κανόνες ή σε αποφάσεις της Επιτροπής· ή
                                    
                                 
                                       ii)
                                    
                                    
                                       στην επίτευξη αποτελεσμάτων που υπολογίζονται ως προς τα ορόσημα που έχουν οριστεί εκ των προτέρων ή μέσω δεικτών επιδόσεων.
                                    
                                 
                     
                           β)
                        
                        
                           επιστροφή επιλέξιμων δαπανών που όντως πραγματοποιήθηκαν·
                        
                     
                           γ)
                        
                        
                           μοναδιαίες δαπάνες, οι οποίες καλύπτουν όλες ή ορισμένες κατηγορίες επιλέξιμων δαπανών, οι οποίες προσδιορίζονται με σαφήνεια εκ των προτέρων με την αναφορά ποσού ανά μονάδα·
                        
                     
                           δ)
                        
                        
                           κατ' αποκοπή ποσά, τα οποία καλύπτουν συνολικά όλες ή ορισμένες κατηγορίες επιλέξιμων δαπανών που προσδιορίζονται με σαφήνεια εκ των προτέρων·
                        
                     
                           ε)
                        
                        
                           χρηματοδότηση με ενιαίο συντελεστή, η οποία καλύπτει συγκεκριμένες κατηγορίες επιλέξιμων δαπανών που προσδιορίζονται με σαφήνεια εκ των προτέρων, με την εφαρμογή ποσοστού·
                        
                     
                           στ)
                        
                        
                           συνδυασμό των μορφών οι οποίες αναφέρονται στα στοιχεία α) έως ε).
                        
                     Οι συνεισφορές των οργανισμών ΣΔΙΤ δυνάμει του στοιχείου α) του πρώτου εδαφίου καθορίζονται σύμφωνα με το άρθρο 181 του κανονισμού (ΕΕ, Ευρατόμ) 2018/1046, ειδικούς τομεακούς κανόνες ή απόφαση της Επιτροπής. Οι συνεισφορές του οργανισμού ΣΔΙΤ δυνάμει των στοιχείων γ), δ) και ε) του πρώτου εδαφίου καθορίζονται σύμφωνα με το άρθρο 181 του κανονισμού (ΕΕ, Ευρατόμ) 2018/1046 ή ειδικούς τομεακούς κανόνες.
            
            
               2.   Κατά τον καθορισμό της ενδεδειγμένης μορφής μιας συνεισφοράς, λαμβάνονται υπόψη στον μεγαλύτερο δυνατό βαθμό τα συμφέροντα των δυνητικών αποδεκτών και οι λογιστικές μέθοδοι.
            
            
               3.   Ο αρμόδιος διατάκτης συντάσσει έκθεση σχετικά με τη χρηματοδότηση που δεν συνδέεται με τις δαπάνες που αναφέρονται στα στοιχεία α) και στ) του πρώτου εδαφίου της παραγράφου 1 στο πλαίσιο της ενοποιημένης ετήσιας έκθεσης δραστηριοτήτων που αναφέρεται στο άρθρο 23.
            
         
         
            Άρθρο 36
            Διασταύρωση στοιχείων για αξιολογήσεις
            Εφαρμόζεται κατ' αναλογία το άρθρο 126 του κανονισμού (ΕΕ, Ευρατόμ) 2018/1046.
         
         
            Άρθρο 37
            Διασταύρωση στοιχείων για λογιστικούς ελέγχους
            Εφαρμόζεται το άρθρο 127 του κανονισμού (ΕΕ, Ευρατόμ) 2018/1046.
         
         
            Άρθρο 38
            Χρήση των ήδη διαθέσιμων πληροφοριών
            Εφαρμόζεται το άρθρο 128 του κανονισμού (ΕΕ, Ευρατόμ) 2018/1046.
         
         
            Άρθρο 39
            Συνεργασία για την προστασία των οικονομικών συμφερόντων της Ένωσης
            Εφαρμόζεται κατ' αναλογία το άρθρο 129 του κανονισμού (ΕΕ, Ευρατόμ) 2018/1046.
         
         
            Άρθρο 40
            Παροχή πληροφοριών στην Επιτροπή σχετικά με περιπτώσεις απάτης και άλλων δημοσιονομικών παρατυπιών
            
               1.   Με την επιφύλαξη των υποχρεώσεών του δυνάμει του άρθρου 8 παράγραφος 1 του κανονισμού (ΕΕ, Ευρατόμ) αριθ. 883/2013 και του άρθρου 24 παράγραφος 1 του κανονισμού (ΕΕ) 2017/1939, ο οργανισμός ΣΔΙΤ ενημερώνει αμελλητί την Επιτροπή για περιπτώσεις εικαζόμενης απάτης και άλλων δημοσιονομικών παρατυπιών.
               Επιπλέον, ενημερώνει την Επιτροπή για τυχόν εν εξελίξει ή ολοκληρωμένες έρευνες από την Ευρωπαϊκή Εισαγγελία ή την OLAF, καθώς και για τυχόν λογιστικούς ελέγχους ή ελέγχους από το Ελεγκτικό Συνέδριο ή την υπηρεσία εσωτερικού ελέγχου (IAS), χωρίς να τίθεται σε κίνδυνο ο εμπιστευτικός χαρακτήρας των ερευνών.
            
            
               2.   Όταν η ευθύνη της Επιτροπής για την εκτέλεση του προϋπολογισμού της Ένωσης μπορεί να επηρεαστεί ή σε περιπτώσεις που αφορούν δυνητικά σοβαρό κίνδυνο για τη φήμη της Ένωσης, η Ευρωπαϊκή Εισαγγελία και/ή η OLAF ενημερώνουν αμελλητί την Επιτροπή σχετικά με κάθε εν εξελίξει ή ολοκληρωμένη έρευνα, χωρίς να θέτουν σε κίνδυνο την εμπιστευτικότητα και την αποτελεσματικότητά της.
            
         
         
            Άρθρο 41
            Σύστημα έγκαιρου εντοπισμού και αποκλεισμού
            Εφαρμόζεται το άρθρο 93 και ο τίτλος V κεφάλαιο 2 τμήμα 2 του κανονισμού (ΕΕ, Ευρατόμ) 2018/1046.
         
         
            Άρθρο 42
            Κανόνες διαδικασιών, διαχείρισης και ηλεκτρονικής διακυβέρνησης
            Εφαρμόζεται κατ' αναλογία ο τίτλος V κεφάλαιο 2 τμήματα 1 και 3 και ο τίτλος V κεφάλαιο 3 του κανονισμού (ΕΕ, Ευρατόμ) 2018/1046.
         
         
            Άρθρο 43
            Σύναψη δημοσίων συμβάσεων
            
               1.   Όσον αφορά τη σύναψη δημόσιων συμβάσεων, εφαρμόζονται οι διατάξεις του τίτλου VII του κανονισμού (ΕΕ, Ευρατόμ) 2018/1046 με την επιφύλαξη των παραγράφων 2 έως 5 του παρόντος άρθρου και των τυχόν ειδικών διατάξεων της συστατικής πράξης ή της βασικής πράξης του προγράμματος, η εφαρμογή του οποίου έχει ανατεθεί στον οργανισμό ΣΔΙΤ.
            
            
               2.   Για τις συμβάσεις αξίας μεταξύ 60 000 EUR και των ορίων που προβλέπονται στο άρθρο 175 του κανονισμού (ΕΕ, Ευρατόμ) 2018/1046, μπορεί να χρησιμοποιούνται οι διαδικασίες που ορίζονται στο παράρτημα 1 του κεφαλαίου 1 του τμήματος 2 του κανονισμού (ΕΕ, Ευρατόμ) 2018/1046 για συμβάσεις αξίας η οποία δεν υπερβαίνει τα 60 000 EUR.
            
            
               3.   Ο οργανισμός ΣΔΙΤ μπορεί να λάβει μέρος, κατόπιν αιτήσεώς του, με την ιδιότητα της αναθέτουσας αρχής, στην ανάθεση συμβάσεων της Επιτροπής ή διοργανικών συμβάσεων, καθώς και στην ανάθεση συμβάσεων άλλων οργανισμών της Ένωσης ή οργανισμών ΣΔΙΤ.
            
            
               4.   Ο οργανισμός ΣΔΙΤ μπορεί να συνάπτει συμφωνίες επιπέδου εξυπηρέτησης όπως αναφέρεται στην παράγραφο 2 του άρθρου 20, χωρίς να προσφεύγει σε διαδικασία δημοσίων προμηθειών.
               Ο οργανισμός ΣΔΙΤ μπορεί, χωρίς να προσφεύγει στη διαδικασία ανάθεσης δημοσίων συμβάσεων, να συνάπτει συμβάσεις με τα μέλη του πλην της Ένωσης για την προμήθεια προϊόντων, την παροχή υπηρεσιών ή την εκτέλεση εργασιών που τα εν λόγω μέλη παρέχουν άμεσα, χωρίς να απαιτείται η προσφυγή σε τρίτα μέρη.
               Τα προϊόντα, υπηρεσίες ή εργασίες που προβλέπονται στο πρώτο και δεύτερο εδάφιο, δεν πρέπει να θεωρούνται μέρος της συνεισφοράς των μελών στον προϋπολογισμό του οργανισμού ΣΔΙΤ.
            
            
               5.   Ο οργανισμός ΣΔΙΤ μπορεί να χρησιμοποιήσει κοινές διαδικασίες ανάθεσης συμβάσεων με τις αναθέτουσες αρχές του κράτους μέλους υποδοχής για την κάλυψη διοικητικών αναγκών ή με τις αναθέτουσες αρχές των κρατών μελών, τα μέλη της Ευρωπαϊκής Ζώνης Ελεύθερων Συναλλαγών ή τις υποψήφιες χώρες της Ένωσης που συμμετέχουν σε αυτήν ως μέλη. Σε αυτές τις περιπτώσεις, εφαρμόζεται, κατ' αναλογία, το άρθρο 165 του κανονισμού (ΕΕ, Ευρατόμ) 2018/1046.
               Ο οργανισμός ΣΔΙΤ μπορεί να χρησιμοποιήσει κοινές διαδικασίες ανάθεσης συμβάσεων με τα ιδιωτικά μέλη του ή με τις αναθέτουσες αρχές των χωρών που συμμετέχουν σε προγράμματα της Ένωσης που συμμετέχουν σε αυτή ως μέλη. Σε αυτές τις περιπτώσεις, εφαρμόζεται, κατ' αναλογία, το άρθρο 165 του κανονισμού (ΕΕ, Ευρατόμ) 2018/1046.
            
         
         
            Άρθρο 44
            Εμπειρογνώμονες
            
               1.   Το άρθρο 237 του κανονισμού (ΕΕ, Ευρατόμ) 2018/1046 εφαρμόζεται, κατ' αναλογία, για την επιλογή των εμπειρογνωμόνων που υπόκεινται σε οποιαδήποτε ειδική διαδικασία που προβλέπεται στη βασική πράξη του προγράμματος, η εφαρμογή της οποίας έχει ανατεθεί στον οργανισμό ΣΔΙΤ.
               Ο οργανισμός ΣΔΙΤ μπορεί να χρησιμοποιεί τους πίνακες που καταρτίζονται από την Επιτροπή ή από άλλους οργανισμούς της Ένωσης ή οργανισμούς ΣΔΙΤ.
               Ο οργανισμός ΣΔΙΤ μπορεί, εφόσον κριθεί σκόπιμο και σε δεόντως αιτιολογημένες περιπτώσεις, να επιλέγει οποιοδήποτε πρόσωπο διαθέτει τα απαιτούμενα προσόντα, εκτός πίνακα.
            
            
               2.   Για τους μη αμειβόμενους εμπειρογνώμονες εφαρμόζεται κατ' αναλογία το άρθρο 238 του κανονισμού (ΕΕ, Ευρατόμ) 2018/1046.
            
         
         
            Άρθρο 45
            Επιχορηγήσεις
            
               1.   Όσον αφορά τις επιχορηγήσεις, εφαρμόζονται οι διατάξεις του τίτλου VIII του κανονισμού (ΕΕ, Ευρατόμ) 2018/1046 με την επιφύλαξη τυχόν ειδικών διατάξεων της συστατικής πράξης ή της βασικής πράξης του προγράμματος, η εφαρμογή του οποίου έχει ανατεθεί στον οργανισμό ΣΔΙΤ.
            
            
               2.   Ο οργανισμός ΣΔΙΤ χρησιμοποιεί τα σχετικά κατ' αποκοπή ποσά, τις μοναδιαίες δαπάνες ή την κατ' αποκοπή χρηματοδότηση που εγκρίνονται σύμφωνα με το άρθρο 181 παράγραφος 3 του κανονισμού (ΕΕ, Ευρατόμ) 2018/1046 με απόφαση του διατάκτη της Επιτροπής που είναι αρμόδιος για το πρόγραμμα, η εφαρμογή του οποίου έχει ανατεθεί στον οργανισμό ΣΔΙΤ. Εάν δεν ληφθεί τέτοια απόφαση, ο οργανισμός ΣΔΙΤ μπορεί να υποβάλει πρόταση προς έγκριση στον αρμόδιο διατάκτη της Επιτροπής, συνοδευόμενη από λεπτομερή αιτιολόγηση για την τεκμηρίωση της πρότασής του. Η προτεινόμενη απόφαση συνάδει με το άρθρο 181 παράγραφος 3 του κανονισμού (ΕΕ, Ευρατόμ) 2018/1046 Ο αρμόδιος διατάκτης της Επιτροπής κοινοποιεί στον οργανισμό ΣΔΙΤ την απόφασή του να εγκρίνει ή να απορρίψει την πρότασή του καθώς και τους σχετικούς λόγους. Ο αρμόδιος διατάκτης της Επιτροπής μπορεί να εγκρίνει την προτεινόμενη απόφαση με τροποποιήσεις για να εξασφαλιστεί η συμμόρφωση με το άρθρο 181 παράγραφος 3 του κανονισμού (ΕΕ, Ευρατόμ) 2018/1046
            
         
         
            Άρθρο 46
            Βραβεία
            
               1.   Όσον αφορά τα βραβεία, εφαρμόζονται οι διατάξεις του τίτλου IX του κανονισμού (ΕΕ, Ευρατόμ) 2018/1046 με την επιφύλαξη της παραγράφου 2 του παρόντος άρθρου και των τυχόν ειδικών διατάξεων της συστατικής πράξης ή της βασικής πράξης του προγράμματος, η εφαρμογή του οποίου έχει ανατεθεί στον οργανισμό ΣΔΙΤ.
            
            
               2.   Οι διαγωνισμοί για βραβεία μοναδιαίας αξίας 1 000 000 EUR και άνω μπορούν να δημοσιευτούν μόνο εάν περιλαμβάνονται στο ετήσιο πρόγραμμα εργασιών που αναφέρεται στο άρθρο 33 παράγραφος 4 και μετά τη διαβίβαση πληροφοριών σχετικά με τα εν λόγω βραβεία στην Επιτροπή, η οποία προβαίνει σε ενημέρωση του Ευρωπαϊκού Κοινοβουλίου και του Συμβουλίου σύμφωνα με το άρθρο 206 παράγραφος 2 του κανονισμού (ΕΕ, Ευρατόμ) 2018/1046.
            
         
         ΚΕΦΑΛΑΙΟ 8
         
            ΛΟΓΙΣΤΙΚΟ ΠΛΑΙΣΙΟ
         
         
            Άρθρο 47
            Κανόνες λογιστικής
            Ο οργανισμός ΣΔΙΤ δημιουργεί ένα λογιστικό σύστημα που παρέχει ακριβή, πλήρη και αξιόπιστα στοιχεία σε εύθετο χρόνο.
            Ο υπόλογος του οργανισμού ΣΔΙΤ εφαρμόζει τους κανόνες που θεσπίζονται από τον υπόλογο της Επιτροπής με βάση τα διεθνώς αποδεκτά λογιστικά πρότυπα για τον δημόσιο τομέα.
            Για τους σκοπούς της πρώτης παραγράφου του παρόντος άρθρου, εφαρμόζονται τα άρθρα 80 έως 84 και 87 του κανονισμού (ΕΕ, Ευρατόμ) 2018/1046. Εφαρμόζονται κατ' αναλογία τα άρθρα 85 και 86 του κανονισμού (ΕΕ, Ευρατόμ) 2018/1046.
         
         
            Άρθρο 48
            Διάρθρωση των λογαριασμών
            Οι ετήσιοι λογαριασμοί του οργανισμού ΣΔΙΤ καταρτίζονται για κάθε οικονομικό έτος, το οποίο αρχίζει την 1η Ιανουαρίου και λήγει στις 31 Δεκεμβρίου. Οι εν λόγω λογαριασμοί απαρτίζονται από:
            
                        α)
                     
                     
                        τις δημοσιονομικές καταστάσεις του οργανισμού ΣΔΙΤ·
                     
                  
                        β)
                     
                     
                        τις εκθέσεις εκτέλεσης του προϋπολογισμού του οργανισμού ΣΔΙΤ.
                     
                  
         
            Άρθρο 49
            Δικαιολογητικά
            Κάθε λογιστική εγγραφή βασίζεται σε κατάλληλα δικαιολογητικά έγγραφα σύμφωνα με το άρθρο 20 παράγραφος 5 του παρόντος κανονισμού.
         
         
            Άρθρο 50
            Δημοσιονομικές καταστάσεις
            
               1.   Οι δημοσιονομικές καταστάσεις παρουσιάζονται σε ευρώ σύμφωνα με τους κανόνες λογιστικής που αναφέρονται στο άρθρο 47 του παρόντος κανονισμού, και περιλαμβάνουν:
               
                           α)
                        
                        
                           τον ισολογισμό, που αντιπροσωπεύει το σύνολο των περιουσιακών στοιχείων και στοιχείων παθητικού και τη χρηματοοικονομική κατάσταση που επικρατούσε στις 31 Δεκεμβρίου του προηγούμενου οικονομικού έτους·
                        
                     
                           β)
                        
                        
                           την κατάσταση οικονομικών αποτελεσμάτων, η οποία παρουσιάζει το οικονομικό αποτέλεσμα του προηγούμενου οικονομικού έτους·
                        
                     
                           γ)
                        
                        
                           την κατάσταση ταμειακών ροών, που εμφανίζει τις εισπράξεις και τις εκταμιεύσεις του οικονομικού έτους, καθώς και την τελική ταμειακή κατάσταση·
                        
                     
                           δ)
                        
                        
                           την κατάσταση μεταβολών του καθαρού ενεργητικού, που παρουσιάζει επισκόπηση της κίνησης κατά τη διάρκεια του έτους στα αποθεματικά και στα σωρευτικά αποτελέσματα.
                        
                     
            
               2.   Οι δημοσιονομικές καταστάσεις παρουσιάζουν στοιχεία, περιλαμβανομένων στοιχείων για τις λογιστικές πολιτικές, κατά τρόπο ώστε να παρέχουν ουσιώδη, αξιόπιστη, συγκρίσιμη και κατανοητή πληροφόρηση.
            
            
               3.   Οι σημειώσεις των δημοσιονομικών καταστάσεων συμπληρώνουν και σχολιάζουν τις πληροφορίες των καταστάσεων που αναφέρονται στην παράγραφο 1 και παρέχουν όλες τις συμπληρωματικές πληροφορίες που απαιτούνται δυνάμει των κανόνων λογιστικής οι οποίοι αναφέρονται στο άρθρο 47 του παρόντος κανονισμού και της διεθνώς αποδεκτής λογιστικής πρακτικής, εφόσον οι πληροφορίες αυτές είναι συναφείς προς τις δραστηριότητες του οργανισμού ΣΔΙΤ. Οι σημειώσεις περιέχουν τουλάχιστον τις ακόλουθες πληροφορίες:
               
                           α)
                        
                        
                           λογιστικές αρχές, κανόνες και μεθόδους·
                        
                     
                           β)
                        
                        
                           επεξηγηματικές σημειώσεις, οι οποίες παρέχουν συμπληρωματικές πληροφορίες που δεν περιλαμβάνονται στον κορμό των δημοσιονομικών καταστάσεων, αλλά είναι αναγκαίες για την πιστή παρουσίαση των λογαριασμών.
                        
                     
            
               4.   Μετά το κλείσιμο του οικονομικού έτους και έως την ημερομηνία διαβίβασης των γενικών λογαριασμών, ο υπόλογος προβαίνει στις διορθώσεις οι οποίες, χωρίς να συνεπάγονται εκταμίευση ή είσπραξη για το συγκεκριμένο οικονομικό έτος, είναι αναγκαίες για τη διαμόρφωση πραγματικής και πιστής εικόνας των λογαριασμών αυτών.
            
         
         
            Άρθρο 51
            Εκθέσεις εκτέλεσης του προϋπολογισμού
            
               1.   Οι εκθέσεις εκτέλεσης του προϋπολογισμού παρατίθενται σε ευρώ και είναι συγκρίσιμες από έτος σε έτος. Περιλαμβάνουν:
               
                           α)
                        
                        
                           τις εκθέσεις που παρουσιάζουν συγκεντρωτικά το σύνολο των πράξεων του προϋπολογισμού του οικονομικού έτους ως προς τα έσοδα και τις δαπάνες·
                        
                     
                           β)
                        
                        
                           τις επεξηγηματικές σημειώσεις που συμπληρώνουν και σχολιάζουν τις πληροφορίες των εκθέσεων.
                        
                     
            
               2.   Οι εκθέσεις εκτέλεσης του προϋπολογισμού ακολουθούν την ίδια διάρθρωση με τον προϋπολογισμό του οργανισμού ΣΔΙΤ.
            
            
               3.   Οι εκθέσεις εκτέλεσης του προϋπολογισμού περιέχουν:
               
                           α)
                        
                        
                           πληροφοριακά στοιχεία σχετικά με τα έσοδα, ιδίως με τις μεταβολές στις προβλέψεις εσόδων, στην είσπραξη εσόδων και στις βεβαιωθείσες απαιτήσεις·
                        
                     
                           β)
                        
                        
                           πληροφοριακά στοιχεία που εμφαίνουν μεταβολές στο σύνολο των διαθέσιμων πιστώσεων αναλήψεως υποχρεώσεων και των πιστώσεων πληρωμών·
                        
                     
                           γ)
                        
                        
                           πληροφοριακά στοιχεία που εμφαίνουν τη χρήση που έχει γίνει όσον αφορά το σύνολο των διαθέσιμων πιστώσεων αναλήψεως υποχρεώσεων και πιστώσεων πληρωμών·
                        
                     
                           δ)
                        
                        
                           πληροφοριακά στοιχεία σχετικά με την εξέλιξη των υποχρεώσεων που μένουν προς εκπλήρωση, αφού έχουν μεταφερθεί από το προηγούμενο οικονομικό έτος ή έχουν αναληφθεί κατά τη διάρκεια του οικονομικού έτους αναφοράς.
                        
                     
         
         
            Άρθρο 52
            Προσωρινοί λογαριασμοί και οριστικοί λογαριασμοί
            
               1.   Ο υπόλογος του οργανισμού ΣΔΙΤ διαβιβάζει τους προσωρινούς λογαριασμούς στον υπόλογο της Επιτροπής και στο Ελεγκτικό Συνέδριο, έως την 1η Μαρτίου του επόμενου έτους.
               Ο υπόλογος του οργανισμού ΣΔΙΤ διαβιβάζει επίσης, έως την 1η Μαρτίου του επόμενου έτους, τις λογιστικές πληροφορίες που απαιτούνται για την ενοποίηση στον υπόλογο της Επιτροπής, με τον τρόπο και τη μορφή που ορίζει ο τελευταίος.
            
            
               2.   Σύμφωνα με το άρθρο 246 παράγραφος 1 του κανονισμού (ΕΕ, Ευρατόμ) 2018/1046, το Ελεγκτικό Συνέδριο διατυπώνει, έως την 1η Ιουνίου, τις παρατηρήσεις του σχετικά με τους προσωρινούς λογαριασμούς του οργανισμού ΣΔΙΤ.
            
            
               3.   Ο υπόλογος του οργανισμού ΣΔΙΤ διαβιβάζει, έως τις 15 Ιουνίου, τις λογιστικές πληροφορίες που απαιτούνται στον υπόλογο της Επιτροπής, με τον τρόπο και τη μορφή που ορίζει η Επιτροπή, προκειμένου να καταρτίσει τους οριστικούς ενοποιημένους λογαριασμούς.
               Μετά την παραλαβή των παρατηρήσεων του Ελεγκτικού Συνεδρίου επί των προσωρινών λογαριασμών του οργανισμού ΣΔΙΤ, ο υπόλογος καταρτίζει τους οριστικούς λογαριασμούς του οργανισμού ΣΔΙΤ. Ο διευθυντής διαβιβάζει τους οριστικούς λογαριασμούς στο διοικητικό συμβούλιο, το οποίο διατυπώνει γνώμη επί των λογαριασμών αυτών.
               Ο διευθυντής διαβιβάζει τους οριστικούς λογαριασμούς, συνοδευόμενους από τη γνώμη του διοικητικού συμβουλίου, στον υπόλογο της Επιτροπής, στο Ελεγκτικό Συνέδριο, στο Ευρωπαϊκό Κοινοβούλιο και στο Συμβούλιο, έως την 1η Ιουλίου του επόμενου οικονομικού έτους.
               Ο υπόλογος του οργανισμού ΣΔΙΤ διαβιβάζει επίσης στο Ελεγκτικό Συνέδριο, με αντίγραφο στον υπόλογο της Επιτροπής, δήλωση πληρότητας σχετικά με τους οριστικούς αυτούς λογαριασμούς. Η δήλωση πληρότητας συντάσσεται την ίδια ημέρα κατά την οποία καταρτίζονται οι οριστικοί λογαριασμοί του οργανισμού ΣΔΙΤ.
               Οι οριστικοί λογαριασμοί συνοδεύονται από σημείωμα συντασσόμενο από τον υπόλογο, με το οποίο αυτός δηλώνει ότι οι οριστικοί λογαριασμοί έχουν καταρτισθεί σύμφωνα με το παρόν κεφάλαιο, καθώς και με τις ισχύουσες αρχές, κανόνες και μεθόδους λογιστικής.
               Έως τις 15 Νοεμβρίου του επόμενου έτους δημοσιεύεται στην Επίσημη Εφημερίδα της Ευρωπαϊκής Ένωσης σύνδεσμος προς τις σελίδες του ιστότοπου όπου γνωστοποιούνται οι οριστικοί λογαριασμοί του οργανισμού ΣΔΙΤ.
               Ο διευθυντής του οργανισμού ΣΔΙΤ αποστέλλει στο Ελεγκτικό Συνέδριο απάντηση επί των παρατηρήσεων που διατυπώνει το Ελεγκτικό Συνέδριο στο πλαίσιο της ετήσιας έκθεσής του το αργότερο έως τις 30 Σεπτεμβρίου του επόμενου έτους. Οι απαντήσεις του διευθυντή αποστέλλονται ταυτόχρονα στην Επιτροπή.
            
         
         
            Άρθρο 53
            Ετήσια έκθεση για τη διαχείριση του προϋπολογισμού και τη δημοσιονομική διαχείριση
            
               1.   Ο οργανισμός ΣΔΙΤ συντάσσει έκθεση για τη δημοσιονομική και χρηματοοικονομική διαχείριση του οικονομικού έτους. Η έκθεση αυτή αναφέρει, σε απόλυτες τιμές και σε ποσοστιαίες μονάδες, τουλάχιστον, τον υπολογισμό του ποσοστού απορρόφησης των πιστώσεων μαζί με συνοπτικά στοιχεία για τις μεταφορές πιστώσεων μεταξύ των διάφορων θέσεων του προϋπολογισμού.
            
            
               2.   Ο διευθυντής διαβιβάζει την έκθεση σχετικά με τη δημοσιονομική και οικονομική διαχείριση στο Ευρωπαϊκό Κοινοβούλιο, στο Συμβούλιο, στην Επιτροπή και στο Ελεγκτικό Συνέδριο έως τις 31 Μαρτίου του επόμενου οικονομικού έτους.
            
         
         ΚΕΦΑΛΑΙΟ 9
         
            ΕΞΩΤΕΡΙΚΟΙ ΛΟΓΙΣΤΙΚΟΙ ΕΛΕΓΧΟΙ, ΑΠΑΛΛΑΓΗ ΚΑΙ ΚΑΤΑΠΟΛΕΜΗΣΗ ΤΗΣ ΑΠΑΤΗΣ
         
         
            Άρθρο 54
            Εξωτερικοί λογιστικοί έλεγχοι
            
               1.   Ανεξάρτητος εξωτερικός ελεγκτής επαληθεύει ότι οι ετήσιοι λογαριασμοί του οργανισμού ΣΔΙΤ απεικονίζουν πιστά τα έσοδα, τις δαπάνες και τη χρηματοοικονομική θέση του οργανισμού ΣΔΙΤ πριν από την ενδεχόμενη ενσωμάτωση των λογαριασμών αυτών στους οριστικούς λογαριασμούς της Επιτροπής.
               Με την επιφύλαξη διαφορετικής διάταξης στη συστατική πράξη, το Ελεγκτικό Συνέδριο καταρτίζει ειδική ετήσια έκθεση για τον οργανισμό ΣΔΙΤ, σύμφωνα με τις απαιτήσεις του άρθρου 287 παράγραφος 1 της Συνθήκης για τη λειτουργία της Ευρωπαϊκής Ένωσης. Στο πλαίσιο της κατάρτισης της εν λόγω έκθεσής, το Ελεγκτικό Συνέδριο εξετάζει τις ελεγκτικές εργασίες του ανεξάρτητου εξωτερικού ελεγκτή που αναφέρονται στο πρώτο εδάφιο και τα μέτρα που ελήφθησαν βάσει των πορισμάτων του εξωτερικού ελεγκτή.
            
            
               2.   Ο οργανισμός ΣΔΙΤ διαβιβάζει στο Ελεγκτικό Συνέδριο τον προϋπολογισμό του οργανισμού ΣΔΙΤ, όπως εγκρίθηκε οριστικά. Ενημερώνει το Ελεγκτικό Συνέδριο, το ταχύτερο δυνατόν, για όλες τις αποφάσεις και πράξεις του κατ' εφαρμογή των άρθρων 6, 8 και 12.
            
            
               3.   Ο έλεγχος που πραγματοποιείται από το Ελεγκτικό Συνέδριο διέπεται από τα άρθρα 254 έως 259 του κανονισμού (ΕΕ, Ευρατόμ) 2018/1046.
            
         
         
            Άρθρο 55
            Χρονοδιάγραμμα της διαδικασίας απαλλαγής
            
               1.   Το Ευρωπαϊκό Κοινοβούλιο, κατόπιν σύστασης του Συμβουλίου, χορηγεί πριν από την 15η Μαΐου του έτους Ν+2, με την επιφύλαξη διαφορετικής πρόβλεψης στη συστατική πράξη, απαλλαγή στον διευθυντή για την εκτέλεση του προϋπολογισμού του οικονομικού έτους Ν. Ο διευθυντής ενημερώνει το διοικητικό συμβούλιο για τις παρατηρήσεις του Ευρωπαϊκού Κοινοβουλίου που περιέχονται στο ψήφισμα που συνοδεύει την απόφαση απαλλαγής.
            
            
               2.   Αν δεν είναι δυνατόν να τηρηθεί η προθεσμία που ορίζεται στην παράγραφο 1, το Ευρωπαϊκό Κοινοβούλιο ή το Συμβούλιο ενημερώνει τον διευθυντή για τους λόγους της καθυστέρησης.
            
            
               3.   Στην περίπτωση που το Ευρωπαϊκό Κοινοβούλιο αναβάλει την απόφαση για τη χορήγηση της απαλλαγής, ο διευθυντής, σε συνεργασία με το διοικητικό συμβούλιο, καταβάλλει κάθε προσπάθεια ώστε να λάβει, το συντομότερο δυνατόν, μέτρα για να επιτραπεί ή να διευκολυνθεί η άρση των εμποδίων για την έκδοση της απόφασης αυτής.
            
         
         
            Άρθρο 56
            Η διαδικασία απαλλαγής
            
               1.   Η απόφαση απαλλαγής αφορά τους λογαριασμούς του συνόλου των εσόδων και δαπανών του οργανισμού ΣΔΙΤ, το αποτέλεσμα του προϋπολογισμού και το ενεργητικό και παθητικό του οργανισμού ΣΔΙΤ που εμφανίζονται στη δημοσιονομική κατάσταση.
            
            
               2.   Για να χορηγήσει την απαλλαγή, το Ευρωπαϊκό Κοινοβούλιο εξετάζει, μετά το Συμβούλιο, τους λογαριασμούς και τις δημοσιονομικές καταστάσεις του οργανισμού ΣΔΙΤ. Εξετάζει επίσης την ετήσια έκθεση του Ελεγκτικού Συνεδρίου, συνοδευόμενη από τις συναφείς απαντήσεις του διευθυντή του οργανισμού ΣΔΙΤ, τις τυχόν συναφείς ειδικές εκθέσεις του Ελεγκτικού Συνεδρίου όσον αφορά το σχετικό οικονομικό έτος και τη δήλωση αξιοπιστίας του Ελεγκτικού Συνεδρίου όσον αφορά την αξιοπιστία των λογαριασμών και τη νομιμότητα και κανονικότητα των σχετικών πράξεων.
            
            
               3.   Ο διευθυντής υποβάλλει στο Ευρωπαϊκό Κοινοβούλιο, μετά από αίτημά του, και με τον τρόπο που προβλέπεται στο άρθρο 261 παράγραφος 3 του κανονισμού (ΕΕ, Ευρατόμ) 2018/1046, κάθε πληροφορία που απαιτείται για την ομαλή εφαρμογή της διαδικασίας απαλλαγής για το οικείο οικονομικό έτος.
            
         
         
            Άρθρο 57
            Μέτρα παρακολούθησης
            
               1.   Ο διευθυντής λαμβάνει όλα τα αναγκαία μέτρα για να ανταποκριθεί στις παρατηρήσεις που συνοδεύουν την απόφαση απαλλαγής του Ευρωπαϊκού Κοινοβουλίου, καθώς και στα σχόλια που συνοδεύουν τη σύσταση απαλλαγής η οποία εγκρίνεται από το Συμβούλιο.
            
            
               2.   Έπειτα από αίτηση του Ευρωπαϊκού Κοινοβουλίου ή του Συμβουλίου, ο διευθυντής συντάσσει έκθεση σχετικά με τα μέτρα που έλαβε ως συνέχεια των παρατηρήσεων και σχολίων που αναφέρονται στην παράγραφο 1. Ο διευθυντής αποστέλλει αντίγραφο της εν λόγω έκθεσης στην Επιτροπή και στο Ελεγκτικό Συνέδριο.
            
         
         
            Άρθρο 58
            Επιτόπιοι έλεγχοι από την Επιτροπή, το Ελεγκτικό Συνέδριο και την OLAF
            
               1.   Ο οργανισμός ΣΔΙΤ παρέχει στο προσωπικό της Επιτροπής και σε άλλα πρόσωπα εξουσιοδοτημένα από την Επιτροπή, καθώς και στο Ελεγκτικό Συνέδριο, πρόσβαση στους χώρους και στις κτιριακές εγκαταστάσεις της, καθώς και σε όλες τις πληροφορίες, συμπεριλαμβανομένων των πληροφοριών σε ηλεκτρονική μορφή, οι οποίες απαιτούνται για τη διενέργεια των λογιστικών ελέγχων τους.
            
            
               2.   Η OLAF δύναται να διενεργεί έρευνες, συμπεριλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και τις διαδικασίες του κανονισμού (ΕΕ, Ευρατόμ) αριθ. 883/2013 και του κανονισμού (Ευρατόμ, ΕΚ) αριθ. 2185/96 (12) του Συμβουλίου, για να διαπιστώσει εάν έχει διαπραχθεί απάτη, δωροδοκία ή άλλη παράνομη δραστηριότητα εις βάρος των οικονομικών συμφερόντων της Ένωσης.
            
         
         ΚΕΦΑΛΑΙΟ 10
         
            ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ
         
         
            Άρθρο 59
            Αιτήματα παροχής πληροφοριών
            Η Επιτροπή και τα μέλη του οργανισμού ΣΔΙΤ πλην της Ένωσης δύνανται να ζητούν κάθε αναγκαία πληροφορία ή επεξηγήσεις από τον οργανισμό ΣΔΙΤ σχετικά με δημοσιονομικά ζητήματα που εμπίπτουν στους τομείς της αρμοδιότητάς τους.
         
         
            Άρθρο 60
            Θέσπιση των δημοσιονομικών κανόνων του οργανισμού ΣΔΙΤ
            
               1.   Με την επιφύλαξη της παραγράφου 2, κάθε οργανισμός ΣΔΙΤ που αναφέρεται στο άρθρο 71 του κανονισμού (ΕΕ, Ευρατόμ) 2018/1046 θεσπίζει νέους δημοσιονομικούς κανόνες εντός εννέα μηνών από την ημερομηνία κατά την οποία ο οργανισμός ΣΔΙΤ εμπίπτει στο πεδίο εφαρμογής του άρθρου 71 του εν λόγω κανονισμού.
            
            
               2.   Κάθε οργανισμός ΣΔΙΤ που αναφέρεται στο άρθρο 71 του κανονισμού (ΕΕ, Ευρατόμ) 2018/1046, ο οποίος έχει ήδη εγκρίνει τους δημοσιονομικούς κανόνες του σύμφωνα με τον κανονισμό (ΕΕ, Ευρατόμ) 966/2012, τους αναθεωρεί ώστε να διασφαλίζεται η συμμόρφωση με τον παρόντα κανονισμό. Οι αναθεωρημένοι δημοσιονομικοί κανόνες αρχίζουν να ισχύουν το αργότερο την 1η Σεπτεμβρίου 2019.
            
         
         
            Άρθρο 61
            Κατάργηση
            
               1.   Ο κατ' εξουσιοδότηση κανονισμός (ΕΕ) αριθ. 110/2014 καταργείται από την ημερομηνία έναρξης ισχύος του παρόντος κανονισμού. Ωστόσο, τα άρθρα 20 και 31 παράγραφος 4 του εν λόγω κανονισμού εξακολουθούν να εφαρμόζονται έως τις 31 Δεκεμβρίου 2019.
            
            
               2.   Οι παραπομπές στον καταργούμενο κανονισμό θεωρείται ότι αναφέρονται στον παρόντα κανονισμό και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΧΙ.
            
         
         
            Άρθρο 62
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από αυτή την ημερομηνία. Εντούτοις, τα άρθρα 23 και 33 παράγραφος 4 εφαρμόζονται από την 1η Ιανουαρίου 2020, με εξαίρεση το άρθρο 33 παράγραφος 4 στοιχείο γ) το οποίο εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 193 της 30.7.2018, σ. 1.
         
            (2)  Κατ' εξουσιοδότηση κανονισμός (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 38 της 7.2.2014, σ. 2).
         
            (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
         
            (4)  Κανονισμός (ΕΕ, Ευρατόμ) αριθ. 2015/1929 του Ευρωπαϊκού Κοινοβουλίου και του Συμβουλίου, της 28ης Οκτωβρίου 2015, για την τροποποίηση του κανονισμού (ΕΕ, Ευρατόμ) αριθ. 966/2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 286 της 30.10.2015, σ. 1).
         
            (5)  Κατ' εξουσιοδότηση κανονισμός (ΕΕ) 2015/2461 της Επιτροπής, της 30ής Οκτωβρίου 2015, για την τροποποίηση του κατ' εξουσιοδότηση κανονισμού (ΕΕ) αριθ. 110/2014 σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 342 της 29.12.2015, σ. 1).
         
            (6)  Κατ'εξουσιοδότηση κανονισμός (ΕΕ) 2019/715 της Επιτροπής, της 18ης Δεκεμβρίου 2018, για τη θέσπιση του δημοσιονομικού κανονισμού-πλαισίου για τους οργανισμούς που δημιουργούνται δυνάμει της ΣΛΕΕ και της Συνθήκης Ευρατόμ και αναφέρονται στο άρθρο 70 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (ΕΕ L 122 της 10.5.2019, σ. 1).
         
            (7)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).
         
            (8)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (9)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (10)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (11)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων και περί θεσπίσεως ειδικών μέτρων προσωρινώς εφαρμοστέων στους υπαλλήλους της Επιτροπής (ΕΕ L 56, της 4.3.1968, σ. 1).
         
            (12)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
      
      
         
            ΠΑΡΑΡΤΗΜΑ
            
               Πίνακας αντιστοιχίας
            
            
                        Κατ' εξουσιοδότηση κανονισμός (ΕΕ) αριθ. 110/2014 της Επιτροπής
                     
                     
                        Ο παρών κανονισμός
                     
                  
                        Άρθρο 1
                     
                     
                        Άρθρο 1
                     
                  
                        Άρθρο 2
                     
                     
                        Άρθρο 2
                     
                  
                        Άρθρο 3
                     
                     
                        Άρθρο 3
                     
                  
                        Άρθρο 4
                     
                     
                        Άρθρο 4
                     
                  
                        Άρθρο 5
                     
                     
                        Άρθρο 5
                     
                  
                        Άρθρο 6
                     
                     
                        Άρθρο 6
                     
                  
                        Άρθρο 7
                     
                     
                        Άρθρο 8
                     
                  
                        Άρθρο 8
                     
                     
                        Άρθρο 9
                     
                  
                        Άρθρο 9
                     
                     
                        Άρθρο 10
                     
                  
                        Άρθρο 10
                     
                     
                        Άρθρο 12
                     
                  
                        Άρθρο 11
                     
                     
                        Άρθρο 13
                     
                  
                        Άρθρο 12
                     
                     
                        Άρθρο 14
                     
                  
                        Άρθρο 13
                     
                     
                        Άρθρο 15
                     
                  
                        Άρθρο 14
                     
                     
                        Άρθρο 16
                     
                  
                        Άρθρο 15
                     
                     
                        Άρθρο 17
                     
                  
                        Άρθρο 16
                     
                     
                        Άρθρο 19
                     
                  
                        Άρθρο 17
                     
                     
                        Άρθρο 20
                     
                  
                        Άρθρο 18
                     
                     
                        Άρθρο 21
                     
                  
                        Άρθρο 19
                     
                     
                        Άρθρο 22
                     
                  
                        Άρθρο 20
                     
                     
                        Άρθρο 23
                     
                  
                        Άρθρο 21
                     
                     
                        Άρθρο 24
                     
                  
                        Άρθρο 22
                     
                     
                        Άρθρο 25
                     
                  
                        Άρθρο 23
                     
                     
                        Άρθρο 26
                     
                  
                        Άρθρο 24
                     
                     
                        Άρθρο 27
                     
                  
                        Άρθρο 25
                     
                     
                        Άρθρο 18
                     
                  
                        Άρθρο 26
                     
                     
                        Άρθρο 28
                     
                  
                        Άρθρο 27
                     
                     
                        Άρθρο 29
                     
                  
                        Άρθρο 28
                     
                     
                        Άρθρο 30
                     
                  
                        Άρθρο 29
                     
                     
                        Άρθρο 31
                     
                  
                        Άρθρο 30
                     
                     
                        Άρθρο 32
                     
                  
                        Άρθρο 31
                     
                     
                        Άρθρο 33
                     
                  
                        Άρθρο 32
                     
                     
                        Άρθρο 34
                     
                  
                        Άρθρο 33
                     
                     
                        Άρθρο 43
                     
                  
                        Άρθρο 34
                     
                     
                        Άρθρο 44
                     
                  
                        Άρθρο 35
                     
                     
                        Άρθρο 45
                     
                  
                        Άρθρο 36
                     
                     
                        Άρθρο 46
                     
                  
                        Άρθρο 37
                     
                     
                        Άρθρο 42
                     
                  
                        Άρθρο 38
                     
                     
                        Άρθρο 47
                     
                  
                        Άρθρο 39
                     
                     
                        Άρθρα 48 και 53
                     
                  
                        Άρθρο 40
                     
                     
                        Άρθρα 47 και 50
                     
                  
                        Άρθρο 41
                     
                     
                        Άρθρο 50
                     
                  
                        Άρθρο 42
                     
                     
                        Άρθρο 51
                     
                  
                        Άρθρο 43
                     
                     
                        Άρθρο 52
                     
                  
                        Άρθρο 44
                     
                     
                        Άρθρο 47
                     
                  
                        Άρθρο 45
                     
                     
                        Άρθρο 47
                     
                  
                        Άρθρο 46
                     
                     
                        Άρθρο 54
                     
                  
                        Άρθρο 47
                     
                     
                        Άρθρο 55
                     
                  
                        Άρθρο 47α
                     
                     
                        Άρθρο 56
                     
                  
                        Άρθρο 47β
                     
                     
                        Άρθρο 57
                     
                  
                        Άρθρο 48
                     
                     
                        Άρθρο 58
                     
                  
                        Άρθρο 49
                     
                     
                        Άρθρο 59
                     
                  
                        Άρθρο 50
                     
                     
                        Άρθρο 60
                     
                  
                        Άρθρο 51
                     
                     
                        Άρθρο 62